text:
Xɔse Si Nɔ Te Le Fuwɔamewo Me
Xɔse Si Nɔ Te Le Fuwɔamewo Me
ƑE 60 kloe enye sia la, Mina Esch xɔ fotogbalẽvi si megbe woŋlɔ lɛta kpui aɖe ɖo tso srɔ̃aŋutsu Peter gbɔ. Nya siwo wotsɔ asi ŋlɔe la nɔ kpuie eye eme hã mekɔ o. Ke hã dzi dzɔe eye efe dzi dze eme be yexɔe. Nazi dziɖuɖua de Mina srɔ̃ fuwɔamegaxɔ me le Buchenwald le esi wònye Yehowa Ðasefo ta. Woŋlɔ nya kpui sia ɖe fotogbalẽvia megbe be: “Gamenɔla la tri to kpɔtɔ nye Biblia Nusrɔ̃vi [si nye alesi woyɔa Yehowa Ðasefo ɣemaɣii] . . . Le susu sia ɖeɖe dzaa ta la, woxe mɔ nɛ be wòagaxɔ agbalẽ alo lɛta siwo ŋu se ɖe mɔ ɖo gɔ̃ hã o.” Nya siawo na Mina nya be Peter kpɔtɔ lé efe xɔse me ɖe asi.
Wohaya fotogbalẽvi sia, si zu belibeli hebiã fifia na Yudatɔwo fe Domenyinyi Ŋuti Blemanudzraɖofe—Ametsɔtsrɔ̃ Gã la Ƒe Ŋkuɖodzinu si Li, le Battery Park, New York City. Fotogbalẽvi ma kple Peter Esch fe foto, fo nu tso afɔku dziŋɔ aɖe si dzɔ ɖe amefomea dzi la fe akpa vi aɖe ŋuti—eyae nye Ametsɔtsrɔ̃ Gã la—esi me Yudatɔ miliɔn ade tsrɔ̃ le. Nu vevi siwo le blemanudzraɖofeae nye foto siwo wu 2,000 kple blema dekɔnuwo ŋuti asinudɔwɔwɔ 800 siwo ku ɖe Yudatɔwo fe nutefekpɔkpɔwo tso fe 1880 feawo me vaseɖe fifia ŋu, eye Ametsɔtsrɔ̃ Gã la hã le eme. Nukatae Yudatɔwo fe Domenyinyi Ŋuti Blemanudzraɖofea nye tefe si dze woada Peter Esch fe lɛtaa ɖo be amewo nakpɔ?
Blemanudzraɖofea fe ŋutinyaŋlɔla Ðk. Jud Newborn ɖe eme be: “Blemanudzraɖofea fe taɖodzinue nye be wòafo nu tso Yudatɔwo fe ŋutinya ŋu. Woti Yehowa Ðasefowo yome le wofe Ðasefonyenye ta. Woti Ðasefoawo yome le wofe subɔsubɔdzixɔsewo ɖeɖe dzaa ta, kple le esi womedea vovototo amewo dome le wofe ŋutigbalẽ fe amadede ta o, eye womekaa atam tsɔa wo ɖokui naa xexeametɔ dziɖula vɔ̃ɖi si tea amewo ɖe anyi o ta. Eye womekpɔ gome le efe aʋawɔwɔ me hã o. . . . Yudatɔwo ʋli be yewoalé yewofe kɔnuwo kple dzixɔsewo me ɖe asi le yometiti sẽŋu me. Blemanudzraɖofea fo nu tso alesi wonɔ te ɖe nɔnɔmeawo nu le gbɔgbɔ me gome la ŋu. Le susu ma ta dɔwɔfe sia dea bubu Yehowa Ðasefowo fe dzixɔse le Nazi ɣeyiɣiawo me hã ŋu hekpɔa ŋudzedze ɖe wo ŋu.”
Lɛta tsɛ ma si woda ɖe Yudatɔwo fe Domenyinyi Ŋuti Blemanudzraɖofe hena ɣeyiɣi aɖe la fo nu tso alesi ŋutsu aɖe ʋli esime wodo efe nutefewɔwɔ na Yehowa kpɔ la ŋuti. Peter Esch do dzi le fuwɔame siwo me wòto le Nazi gaxɔwo me la me, eye efe xɔse kpɔtɔ li ke.
[Nɔnɔmetata si le axa 31]
Yudatɔwo fe Domenyinyi Ŋuti Blemanudzraɖofe, le New York City
[Nɔnɔmetata siwo le axa 31]
Wode Esch, si nye Yehowa Ðasefo gaxɔ me tso fe 1938 vaseɖe 1945 le esi wògbe be yemaɖe asi le yefe dzixɔsewo ŋu o ta


c: text/html

text:
Ame Kukuwo Agava Nɔ Agbe Ake—Kakaɖedzi Le Eŋu!
Ame Kukuwo Agava Nɔ Agbe Ake—Kakaɖedzi Le Eŋu!
ƑE GBOGBO aɖewoe nye esi va yi la, woɖe ɖekakpui aɖe fia le film aɖe me wòtsi tsitre ɖe efe ame vevi aɖe fe yɔdo gbɔ. Egblɔ be: “Dada gblɔna ɣesiaɣi be dzɔdzɔmenue ku nye.” Emegbe, esi woɖe yɔdoa fia hena ɣeyiɣi kpuie aɖe la, ɖekakpuia yi edzi gblɔ be: “Gake ne menye nenemae wòle o la, anye ne enyo ŋutɔ.”
Ale si ɖekakpui sia se le eɖokui me la ɖe ale si ame biliɔn siwo bu wofe ame veviwo le ku me la sena le wo ɖokui me la fia. Futɔ vɔ̃ɖi kae nye esi! Ke hã, Mawu do ŋugbe be: “Woaɖe ku, si nye futɔ mamlɛtɔ, la ɖa.” (1 Korintotɔwo 15:26) Gake togbɔ be edze be ŋutete le mía si be míanɔ agbe yi ɖe mavɔmavɔ me hã, nu ka tae míekuna ɖo? Alekee wole ku ɖe ge ɖae?
Nu Si Ta Míetsina Kua Amegã Hekuna
Biblia gblɔ le Yehowa Mawu, mía Wɔla la, ŋu be: “Efe dɔwɔwɔ de blibo.” (5 Mose 32:4; Psalmo 83:19) Wowɔ ame gbãtɔ, Adam, wòde blibo, eye ŋutete nɔ esi be wòanɔ agbe tegbee le Eden, anyigba dzi Paradisobɔ si me Mawu dae ɖo la me. (1 Mose 2:7-9) Aleke wòdzɔe be Adam megava nɔ Paradisofe ma me o, eye wòva ku amegã heku?
Kpuie ko la: Adam mewɔ se si wode nɛ be wòagaɖu ati aɖe fe kutsetse o la dzi o. Mawu xlɔ̃ nu Adam tso nu si adzɔ ne eɖui la ŋu eme kɔ nyuie be: “Ku ke nàku.” (1 Mose 2:16, 17) Adam wɔ ɖeka kple srɔ̃a, Eva, le Mawu fe sea dzi dada me, eya ta Mawu nya wo ɖa le Eden bɔa me. Susu vevi aɖe tae Mawu ɖe afɔ kpata alea ɖo. Biblia gblɔ be: “Be [Adam nàgado] asi ɖa agbe agbetia [si le abɔa me] hã fe ɖe aɖu, eye wòanɔ agbe [tegbee] o.”—1 Mose 3:1-6, 22.
Adam kple Eva woku le wofe tomaɖomaɖo ta, gake nu ka tae wofe dzidzimeviwo katã tsina kua amegã hekuna? Elabena wonyi nu vɔ̃ fe dome tso Adam gbɔ, eye nu vɔ̃ wɔe be efe dzidzimevi ɖe sia ɖe nye ame madeblibo si dzi ku kpɔ ŋusẽ ɖo. Biblia ɖe nu me be: “To ame ɖeka [Adam] dzi nu vɔ̃ ge ɖe xexea me, eye to nu vɔ̃ me ku la va, eye ale ku la kaka ɖe amewo katã dome, esi wo katã wɔ nu vɔ̃ ŋuti.”—Romatɔwo 5:12.
Anya Wɔ Be Ame Kukuwo Nagava Nɔ Agbe Ake
Abe ale si míexlẽe do ŋgɔ ene la, “woaɖe [ku] ɖa”—ɛ̃, woaɖee ɖa tegbee! (1 Korintotɔwo 15:26) Gake aleke wòanya wɔe? Biblia ɖe eme be: “Nuwɔna dzɔdzɔe ɖekae na wobu ame fomeviwo katã be wole dzɔdzɔe hena agbekpɔkpɔ.” (Romatɔwo 5:18) Nu kae nana be wobua ame ame dzɔdzɔe le Mawu ŋkume bene wòanɔ agbe tegbee?
Eyae nye ɖoɖo si Mawu wɔ be yeatsɔ atutu nu vɔ̃ si fe dome amegbetɔwo katã nyi tso ame gbãtɔ, Adam, gbɔ la ɖa. Biblia ɖe eme be: “Nunana si Mawu nana lae nye agbe mavɔ to Kristo Yesu mía Afetɔ la dzi.” (Romatɔwo 6:23) Yesu gblɔ tso ɖoɖo sia si dzi woato abu amewo ame dzɔdzɔewoe la ŋu be: “Mawu lɔ̃ [amefomea] ale gbegbe be wòtsɔ efe Tenuvi la na, bene ame sia ame si ɖenɛ fiana be yexɔ edzi se la nagatsrɔ̃ o, ke boŋ wòakpɔ agbe mavɔ.”—Yohanes 3:16.
Bu ale si gbegbe Mawu fe lɔlɔ̃ na mí de toe ŋu kpɔ, eye bu ale si gbegbe Via, Yesu Kristo, si tsɔ eɖokui na hekpe fu ɖe mía ta la hã lɔ̃ míi ŋu kpɔ. Apostolo Paulo ŋlɔ bena: “Mawu fe Vi . . . lɔ̃m, eye wòtsɔ eɖokui na ɖe tanye.” (Galatiatɔwo 2:20) Gake, nu ka tae Yesu ɖeɖe koe nye amegbetɔ si ate ŋu atsɔ ‘efe luʋɔ ana abe tafe ene’ ɖe mía ta bene woato esia me aɖe mí tso nu vɔ̃ me tsonu wuameawo me?—Mateo 20:28.
Yesu ɖeɖe koe ate ŋu atsɔ efe luʋɔ ana abe tafe ene, elabena eya ɖeɖe koe nye amegbetɔ ɖeka kolia si menyi nu vɔ̃ fe dome tso Adam gbɔ o. Aleke wɔ eya menyi nu vɔ̃ fe dome o? Elabena ɖe wotrɔ Yesu fe agbe nukutɔe tso dzifo va de Maria, si nye ɖetugbui nɔafe la, fe vidzidɔ me. Eya ta abe ale si mawudɔla aɖe gblɔe na Maria ene la, efe vi la nye “kɔkɔetɔ, Mawu fe Vi.” (Luka 1:34, 35) Esia tae woyɔ Yesu be “Adam mamlɛtɔ,” eye wòganye nu si tae menyi nu vɔ̃ fe dome tso “ame gbãtɔ, Adam,” gbɔ o ɖo. (1 Korintotɔwo 15:45) Eya ta abe amegbetɔ si ŋu nu vɔ̃ mele o ene la, Yesu su te atsɔ eɖokui ana abe “tafe si sɔ ɖe enu” ene—efe agbe sɔ kple agbe deblibo si nɔ ame gbãtɔ la si esime mekpɔ wɔ nu vɔ̃ o.—1 Timoteo 2:6.
Mawu to tafe fe ɖoɖo sia dzi na wòanya wɔ be nu si ame gbãtɔ Adam bu, si nye, agbe mavɔ nɔnɔ le paradiso me le anyigba dzi la, nagasu mía si ake. Gake hafi yayra sia nasu amefomea me tɔ akpa gãtɔ si la, ele be woagbɔ agbe wo woagava nɔ agbe ake. Mɔkpɔkpɔ nyui wɔnuku kae nye esi! Gake ɖe wòdze abe nu si mate ŋu ava eme ŋutɔŋutɔ o enea?
Nu Si Ta Nàte Ŋu Axɔ Edzi Ase
Ðe wòasesẽ akpa be nàxɔe ase be ŋusẽ le Yehowa Mawu, si gbɔ agbe dzɔ tso la si be wòagbugbɔ awɔ ame aɖe si nɔ agbe kpɔ la akea? Bu fufɔfɔ fe ŋutete si Mawu de nyɔnu gbãtɔ me la ŋu kpɔ. ‘Adam dɔ kple srɔ̃a Eva,’ eye le ɣleti asieke lɔfo megbe la, edzi vidzĩe si le abe woawo ŋutɔ ke ene la ɖe xexea me. (1 Mose 4:1) Nu siwo gbegbe yi edzi le Eva fe dɔ me ʋuu keke va zu vidzĩe si fe ŋutinuwo katã de la nye nu si amewo gabuna kokoko be enye nukunu si gbɔ amegbetɔwo fe nugɔmesese ŋu!—Psalmo 139:13-16.
Amewo megabua vidzidzi ŋu boo egbea be enye nukunu o, le esi wodzia vi akpe alafa geɖewo gbe sia gbe ta. Ke hã, ame geɖe gakpɔtɔ bua agbegbɔgbɔ ame kukuwo be enye nu si dzi womate ŋu axɔ ase o. Esime Yesu gblɔ na ame siwo nɔ nyɔnuvi sue aɖe fe ku fam la be woadzudzɔ avifafa la, “wote ekoko fewuɖuɖutɔe” elabena wonya be ɖe wòku. Gake Yesu fo nu na nyɔnuvi si ku la, gblɔ be: “‘Tsi tsitre!’ Eye enumake nyɔnuvi la tsi tsitre, eye wòte zɔzɔ.” Nuŋlɔɖia gblɔ be: “Enumake gbɔgblɔ bu ɖe [ame siwo kpɔ etefe la] le dzidzɔ si gbegbe wokpɔ la ta.”—Marko 5:39-43; Luka 8:51-56.
Esime Yesu bia be woaʋu exɔlɔ̃ vevi Lazaro fe yɔdo nu la, nɔvianyɔnu, Marta, melɔ̃ ɖe edzi o, hegblɔ be: “Ate ʋeʋẽ xoxo, elabena ŋkeke enee nye esia.” Gake dzidzɔ ka gbegbee nye esi amewo kpɔ esime Yesu gbɔ agbe Lazaro! (Yohanes 11:38-44) Ame geɖe va se Yesu fe nukunuawo ŋuti nya. Esime Yohanes Amenyrɔɖetsimela la nɔ gaxɔ me la, Yohanes fe nusrɔ̃lawo yi ɖaka dɔ siwo wɔm Yesu nɔ la ta nɛ be: “Wole ame kukuwo fɔm ɖe tsitre.”—Luka 7:22.
Agbenɔnɔ Ake, To Tsitretsitsi La Dzi
Esi wònye be ame siwo Yesu fɔ ɖe tsitre la gava dze dɔ emegbe heku ɖe, ke nu ka tae wòwɔ nukunu mawo ɖo? Nukunu mawo ɖo kpe edzi be woagate ŋu agbugbɔ nu si Adam gbãtɔ bu la aɖo anyi ake, si nye agbe tegbee nɔnɔ le paradisonyigba dzi. Ale si Yesu fɔ amewo ɖe tsitre la ɖee fia be ame miliɔn geɖewo ava “nyi anyigba la dome, eye woanɔ edzi tegbee.”—Psalmo 37:29.
Dzidzɔtɔe la, míate ŋu anɔ ame siwo ava nɔ agbe tegbee la dome ne míenɔa agbe le “mawusosroɖa” me. Biblia gblɔ be “agbe, si li fifi kple esi le vava ge la, fe ŋugbedodo la li” na mawusosroɖa sia. Wogayɔa ‘agbe si le vava ge’ la be “agbe vavã.”—1 Timoteo 4:8; 6:19, Biblia Alo Ŋɔŋlɔ Kɔkɔe La Le Eʋegbe Me.
Na míakpɔ ale si agbe vavã la, agbe si míava nɔ le dzɔdzɔenyenye fe xexe yeye me la, anɔ ɖa.—g08 09-E.
[Nɔnɔmetata si le axa 20]
“Gbɔgblɔ bu ɖe wo le dzidzɔ si gbegbe wokpɔ la ta”

robotstxt: allowed

filter: keep


text: 2 Eye mefɔ kɔ dzi, eye mekpɔ ŋutsu aɖe wòlé dzidzeka+ ɖe asi.2 Eya ta mebiae be: “Afi kae nèyina?”Eye wòɖo eŋu nam be: “Meyina Yerusalem dzidze ge, ne makpɔ efe kekeme kple efe didime.”+3 Eye kpɔ ɖa, mawudɔla si le nu fom kplim la dzo yina, eye mawudɔla bubu aɖe va kpee.4 Eye wògblɔ nɛ be: “Netsɔ, yi ɖagblɔ na ɖekakpui ma be: ‘“Amewo anɔ Yerusalem+ abe kɔfedu* me ene, le ame kple lã siwo le eme la ta.+5 Ke manye dzobibi fe gli afo xlãe,+ eye manye ŋutikɔkɔe anɔ eme,” Yehowa ye gblɔe.’”+6 “Netsɔ! Netsɔ! Misi tso dziehenyigba dzi,”+ Yehowa ye gblɔe.“Elabena meka mi hlẽ ɖe dzifo fe ya eneawo dzi,”+ Yehowa ye gblɔe.7 “Netsɔ! Zion! Wò, ame si le Babilon vinyɔnu la gbɔ, si dzo.+8 Le Mawu fe ŋutikɔkɔe la megbe la, edɔm ɖo ɖe dukɔ siwo nɔ mia ham la gbɔ,+ elabena ale aʋakɔwo fe Yehowa gblɔe nye esi: ‘Ame si ka asi mia ŋu la ka asi nye gadaglamakui* ŋu.+9 Elabena fifia la, manyè nye asi ɖe wo ŋu, ne woazu nuhaha na wofe kluviwo.’+ Eye miadze sii be, aʋakɔwo fe Yehowa ye dɔm.10 “Oo Zion vinyɔnu, do dzidzɔɣli nàtso aseye;+ elabena megbɔna+ be manɔ dowòme,”+ Yehowa ye gblɔe.11 “Gbe ma gbe la, dukɔ geɖewo aku ɖe Yehowa ŋu,+ eye woazu nye dukɔ; eye manɔ dowòme.” Eye àdze sii be, aʋakɔwo fe Yehowa ye dɔm ɖe gbɔwò.12 Yehowa axɔ Yuda wòazu eya ŋutɔ fe gome le anyigba kɔkɔe la dzi, eye wòagatia Yerusalem.+13 Ŋutilãwo* katã, mizi ɖoɖoe le Yehowa ŋkume, elabena eho tso efe nɔfe kɔkɔe la.


text:
Yehowa Ƒe Gãnyenye Me Dzodzro Meli o
Yehowa Ƒe Gãnyenye Me Dzodzro Meli o
“Yehowa lolo, eye wòdze kafukafu ŋutɔ, efe gãnyenye me dzodzro meli o.”—PSALMO 145:3.
1, 2. Ameka fomevie nye Dawid, eye alekee wòbu eɖokui le Mawu ŋkume?
PSALMO 145 lia ŋlɔla nye blematɔ siwo wonya nyuie dometɔ ɖeka. Esime wònye ɖevi la, ewɔ avu kple aʋawɔla kalẽtɔ aɖe eye wòwui. Eye esi hakpala sia nye aʋafia ta la, eɖu futɔ gbogbowo dzi. Eŋkɔe nye Dawid, eye eyae nye blema Israel-fia evelia. Dawid fe ŋkɔxɔxɔ gakpɔtɔ nɔ anyi le efe ku megbe, eyatae egbea gɔ̃ hã la, ame miliɔn nanewo nya nane tso eŋu.
2 Togbɔ be Dawid te ŋu wɔ nu geɖewo hã la, ebɔbɔ eɖokui. Edzi ha le Yehowa ŋu be: “Ne mekpɔ wò dzifowo, siwo nye wò asinudɔwɔwɔ, ɣleti kple ɣletiviwo, siwo nèwɔ la, nuka nye amegbetɔ, be nèɖoa ŋku edzi, kple amegbetɔvi, be nèléa ŋku ɖe eŋu?” (Psalmo 8:4, 5) Le esi Dawid nabu eɖokui gãe tefe la, etsɔ efe ɖeɖekpɔkpɔ tso efe futɔwo katã si me ŋuti kafukafu na Yehowa eye wògblɔ le Mawu ŋu be: “Etsɔ wò xɔxɔ fe akpoxɔnu la nam, eye wò gbesese wɔm mezu gã.” (Samuel II, 22:1, 2, 36) Yehowa bɔbɔa eɖokui alo sea ame fe gbe le nublanuikpɔkpɔ na nuvɔ̃wɔlawo me, eye Dawid kpɔ ŋudzedze ɖe Mawu fe amenuveve sia ŋu.
‘Makafu Mawu si Nye Fia’
3. (a) Aleke Dawid bu fia si wònye ɖe Israel dzi lae? (b) Didi vevie kae nɔ Dawid me ɖe Yehowa kafukafu ŋu?
3 Togbɔ be Dawid nye fia si Mawu si ami na hã la, ebua Yehowa be eyae nye Fia ŋutɔŋutɔ ɖe Israel dzi. Dawid gblɔ be: “Yehowa, tɔwòe nye fiaɖufe, eye wòe ɖo kpo ɖe nusiwo katã fe ŋkɔ de dzi la dzi.” (Kronika I, 29:11) Nyatefee, Dawid dea bubu Mawu ŋu be enye Dziɖula vavã! Edzi ha be: “Nye Mawu, mado wò ɖe dzi, wò fia, eye makafu wò ŋkɔ ɖaa tegbee. Makafu wò gbesiagbe, eye mado wò ŋkɔ ɖe dzi ɖaa tegbee.” (Psalmo 145:1, 2) Enye Dawid fe didi be yeakafu Yehowa Mawu gbesiagbe alo le ŋkekea katã me eye vaseɖe mavɔmavɔ me.
4. Alakpanya kawo ŋue Psalmo 145 klo nu le?
4 Psalmo 145 lia nye kpeɖodzinya sẽŋu si ɖee fia be nya si Satana tsɔ ɖe Mawu ŋu be enye dziɖula ɖokuitɔdila si menaa ablɔɖe efe nuwɔwɔwo o la nye aʋatso. (Mose I, 3:1-5) Psalmo sia gaklo nu le alakpa si Satana da be viɖewo tae amesiwo ɖoa to Mawu la wɔnɛ nenema ɖo, ke menye esi wolɔ̃ Mawu tae o la dzi. (Hiob 1:9-11; 2:4, 5) Abe Dawid ene la, Kristotɔ vavã siwo li egbea ɖoa Abosam fe alakpanyawo ŋu. Wodea asixɔxɔ agbe mavɔ si woava nɔ le Fiaɖufea fe dziɖuɖu te fe mɔkpɔkpɔ la ŋu elabena wodina be yewoakafu Yehowa tegbee. Fifia gɔ̃ hã la, ame miliɔn geɖe dze esia wɔwɔ gɔme xoxo to Yesu fe tafevɔsa la dzixɔxɔse kple toɖoɖo Yehowa lɔlɔ̃tɔe me eye wozua efe subɔla ɖeadzɔgbe xɔnyɔnyrɔwo.—Romatɔwo 5:8; Yohanes I, 5:3.
5, 6. Mɔnukpɔkpɔ kawoe li be míayra Yehowa ahakafui?
5 Bu mɔnukpɔkpɔ gbogbo siwo le mí Yehowa subɔlawo si be míakafui ahayra eyamae ŋu kpɔ. Míate ŋu awɔ esia le gbedodoɖa me ne nusi míexlẽ le efe Nya, Biblia me ʋã míafe dzi vevie. Míate ŋu ada akpe nɛ vevie tso dzime ke ahaɖe ŋudzedzekpɔkpɔ afia ne mɔ si nu Mawu wɔa nu kple efe amewo le ʋã mí alo ne efe nuwɔwɔ wɔnuku aɖe do dzidzɔ na mí. Míekafua Yehowa Mawu ne míedzro efe tameɖoɖowo me kple haxɔsetɔwo le Kristotɔwo fe kpekpewo me alo le míafe dzeɖoɖowo me hã. Le nyatefe me la, “nu nyui” siwo katã míewɔna be míatsɔ ado Mawu fe Fiaɖufea ɖe ŋgɔ la kafua Yehowa.—Mateo 5:16.
6 Dɔ nyui mawo tɔgbe siwo wowɔ nyitsɔ laa fe kpɔɖeŋu aɖewoe nye tadeagufe gbogbo siwo Yehowa fe amewo tu le dukɔ dahewo me. Haxɔsetɔ siwo le dukɔ bubuwo me fe gakpekpeɖeŋue na wote ŋu wɔ dɔ siawo dometɔ geɖe. Kristotɔ bubu aɖewo na kpekpeɖeŋu to alesi wolɔ̃ faa zɔ mɔ yi tefeawo be woate ŋu akpɔ gome le Fiaɖufe Akpatawo tutu me. Eye dɔ vevi nyuitɔ kekeakee nye be woakafu Yehowa to gbefãɖeɖe efe Fiaɖufe ŋuti nyanyuia me. (Mateo 24:14) Abe alesi kpukpui mamlɛ siwo wu Psalmo 145 nu ɖee fia ene la, Dawid kpɔ ŋudzedze helɔ̃ ɖe Mawu fe dziɖulanyenye dzi eye wòdo Efe fianyenye ɖe dzi. (Psalmo 145:11, 12) Ðe nèɖea ŋudzedzekpɔkpɔ ma tɔgbe fiana ɖe alesi Mawu ɖua dzi lɔlɔ̃tɔe la ŋua? Eye ɖe nèfoa nu tso efe Fiaɖufea ŋu edziedzi na amewoa?
Mawu fe Gãnyenye Ŋuti Kpɔɖeŋuwo
7. Gblɔ susu vevi si tae wòle be woakafu Yehowa.
7 Psalmo 145:3 gblɔ susu vevi si tae wòle be woakafu Yehowa. Dawid dzi ha be: “Yehowa lolo, eye wòdze kafukafu ŋutɔ, efe gãnyenye me dzodzro meli o.” Seɖofe mele Yehowa fe gãnyenye ŋu o. Amegbetɔwo mate ŋu adzro eme tsitotsito, ase egɔme, alo adzidzee o. Ke hã, Yehowa fe gãnyenye si seɖofe meli na o fe kpɔɖeŋu aɖewo me dzodzro fifia aɖe vi na mí godoo.
8. Nukae xexeame godoo ɖe fia le Yehowa fe gãnyenye kple ŋusẽ ŋu?
8 Dze agbagba nàɖo ŋku zã si me nèkpɔ dziŋgɔli si me kɔ tseŋtseŋ la dzi. Ðe ɣletivi gbogbo siwo nɔ dzedzem le yame le vivitia me mewɔ nuku na wò oa? Ðe meʋã wò nèkafu Yehowa ɖe gãnyenye si le esi be wòwɔ dzifonu mawo katã ta oa? Gake nusiwo nèkpɔ la nye ɣletivi siwo le ɣletivihatsotso si me míafe anyigbaa le la dometɔ ʋɛ aɖewo ko. Tsɔ kpe ɖe eŋu la, wobu akɔnta be ɣletivihatsotso biliɔn alafa ɖeka kple edzivɔe li, eye wo dometɔ etɔ̃ koe woate ŋu akpɔ bɔbɔe didifekpɔmɔ̃ mazãmazãe. Nyatefee, ɣletivi kple ɣletivihatsotso manyaxlẽ gbogbo siwo fo fu wɔ xexeame godoo la ɖo kpe Yehowa fe nuwɔŋusẽ kple gãnyenye manyagblɔ la dzi.—Yesaya 40:26.
9, 10. (a) Yehowa fe gãnyenye fe akpa kawoe dze le Yesu Kristo gome? (b) Aleke wòle be Yesu fe tsitretsitsia nakpɔ ŋusẽ ɖe míafe xɔse dzii?
9 De ŋugble le Yehowa fe gãnyenye fe akpa bubu aɖewo—esiwo ku ɖe Yesu Kristo ŋu kpɔ ko. Mawu fe gãnyenye dze le efe Vi la wɔwɔ me kple alesi wòzãe le fe gbogbo manyaxlẽ siwo me wònye Efe “dɔnunɔla” me. (Lododowo 8:22-31) Yehowa gaɖe efe lɔlɔ̃ gã la fia esime wòtsɔ efe Tenuvia na tafevɔsae ɖe amefomea ta. (Mateo 20:28; Yohanes 3:16; Yohanes I, 2:1, 2) Eye ŋutikɔkɔe ŋutilã makumaku si Yehowa do na Yesu esi wòfɔe ɖe tsitre la nye nusi gɔme amegbetɔwo mate ŋu ase bliboe o.—Petro I, 3:18.
10 Yehowa fe gãnyenye wɔnukua fe akpa wɔdɔɖeamedzi geɖe dze le Yesu fe tsitretsitsia me. Edze fã be Mawu gatsɔ nuwɔwɔ siwo wokpɔna kple esiwo womekpɔna o ŋuti nyatakaka siwo nɔ susume na Yesu hafi wòku la de susume nɛ ake. (Kolosetɔwo 1:15, 16) Esiawo dometɔ aɖewoe nye gbɔgbɔmenuwɔwɔ bubuwo, xexeame, anyigba wɔnu la, kpakple nu gbagbe fomevi vovovo siwo le míafe anyigba la dzi. Azɔ hã le nusiwo le dzifo kple anyigba dzi siwo tefe Via kpɔ ŋuti sidzedze blibo si nɔ esi do ŋgɔ na efe amegbetɔ zuzu tsɔtsɔ ganɛ megbe la, Yehowa gatsɔ nusiwo tefe Yesu kpɔ le efe anyigba dzi nɔnɔ me hã kpe ɖe eŋu. Nyatefee, Yehowa fe gãnyenye wɔnukua dze le Yesu fe tsitretsitsia me. Gawu la, nu gã ma nye kpeɖodzi be woate ŋu afɔ ame bubuwo hã ɖe tsitre. Ele be esia nado ŋusẽ míafe xɔse be Mawu agbɔ agbe ame miliɔn nane siwo le efe susu debliboa me.—Yohanes 5:28, 29; Dɔwɔwɔwo 17:31.
Dɔ Wɔnukuwo Kple Ŋusẽdɔwo
11. Dɔ gã ka gɔmee Yehowa dze le fe 33 M.Ŋ. fe Pentekoste-ŋkekea dzi?
11 Tso esime wofɔ Yesu ɖe tsitre la, Yehowa gayi edzi le dɔ gã wɔnuku gbogbo bubuwo wɔm. (Psalmo 40:6) Le fe 33 M.Ŋ. fe Pentekoste-ŋkekea dzi la, Yehowa ɖo dukɔ aɖe, si nye “Mawu fe Israel,” si me tɔwoe nye Kristo fe nusrɔ̃la siwo wotsɔ gbɔgbɔ kɔkɔe si ami na la anyi. (Galatiatɔwo 6:16) Nukutɔe la, gbɔgbɔmedukɔ yeye sia keke ta ɖo xexe si nɔ anyi ɣemaɣi fe afisiafi. Togbɔ be xɔsegbegbe si va he Kristodukɔa vɛ le Yesu fe apostoloawo fe ku megbe nɔ anyi hã la, Yehowa yi edzi wɔ nukudɔ geɖewo be yeatsɔ aɖo kpe yefe tameɖoɖowo me vava dzii.
12. Nuka dzie alesi wote ŋu ɖe Biblia gɔme ɖe gbegbɔgblɔ vevi siwo katã le anyigba dzi me egbea la ɖoa kpee?
12 Le kpɔɖeŋu me, wokpɔ Biblia bliboa ta eye emegbe wova ɖe egɔme ɖe gbegbɔgblɔ vevi siwo katã le anyigba dzi egbea me. Enuenu la, woɖea Biblia gɔme le nɔnɔme sesẽwo me kple le ɣeyiɣi si me Satana fe dɔtsɔlawo tsɔa ku doa ŋɔdzi na amee la me. Ne míagblɔe ŋutɔŋutɔ la, Biblia gɔmeɖeɖe ɖe gbegbɔgblɔ siwo wu 2,000 me mate ŋu akpɔ dzidzedze ne menye Mawu, Yehowa si fe gãnyenye wɔ nuku fe lɔlɔ̃nue wònye o!
13. Tso fe 1914 me la, aleke Yehowa ɖe efe gãnyenye fia le efe Fiaɖufea fe tameɖoɖowo gome?
13 Yehowa fe gãnyenye dze le efe tameɖoɖo siwo ku ɖe efe Fiaɖufea ŋu me. Le kpɔɖeŋu me, eɖo Via, Yesu Kristo zi dzi le fe 1914 me, wòzu Fia si le dzifo. Le ema megbe kpuie la, Yesu tso ɖe Satana kple efe gbɔgbɔ vɔ̃wo ŋu. Wonya wo ɖa tso dzifo wova tsi anyigba fe nutowo me, afisi wole lalam le be woatsɔ yewo afu gbe ɖe aʋli me. (Nyaɖeɖefia 12:9-12; 20:1-3) Tso ɣemaɣi ke la, Yesu yomedzela amesiaminawo to yometiti geɖe me. Gake Yehowa lé wo ɖe te le Kristo fe anyinɔɣi makpɔmakpɔ sia me.—Mateo 24:3; Nyaɖeɖefia 12:17.
14. Dɔ wɔnuku kae Yehowa wɔ le fe 1919 me, eye nukae do tso esia eme?
14 Le fe 1919 me la, Yehowa gawɔ dɔ wɔnuku bubu aɖe si ɖe efe gãnyenye fia. Wogbugbɔ ɖo Yesu yomedzela amesiamina, siwo wode gbɔgbɔ me dɔmawɔmawɔ fe nɔnɔme me la te. (Nyaɖeɖefia 11:3-11) Tso fe siwo kplɔe ɖo me la, amesiaminawo le gbefã ɖem Dzifofiaɖufe si woɖo anyi ŋuti nyanyuia dzonɔamemetɔe. Wofo amesiamina mamlɛawo nu fu be wofe xexlẽme si nye 144,000 la nade keŋkeŋ. (Nyaɖeɖefia 14:1-3) Eye to Kristo yomedzela amesiaminawo dzi la, Yehowa le “anyigba yeye,” si nye amegbetɔfome dzɔdzɔe la ɖom anyi. (Nyaɖeɖefia 21:1) Gake nukae adzɔ ɖe “anyigba yeye” la dzi esi amesiamina wɔnutefewo katã gbɔna dzifo yi ge?
15. Dɔ kae Kristotɔ amesiaminawo le ŋgɔ xɔm na, eye nukae do tso eme?
15 Le fe 1935 me la, nyati vevi aɖewo dze le magazine sia fe Eŋlisigbe me tata si nye August 1 kple August 15 me siwo dzro “ameha gã,” siwo woyɔ le Nyaɖeɖefia ta 7 me la me. Kristotɔ amesiaminawo tsɔ veviedodonu dze hatitadeagula siawo didi gɔme le dukɔ sia dukɔ, to sia to kple du sia du kple gbegbɔgblɔ sia gbegbɔgblɔ me be woava de ha kple yewo. “Ameha gã” sia atsi agbe le “xaxa gã” si gogo la me, eye wofe mɔkpɔkpɔe nye be yewoanɔ agbe mavɔ le Paradiso me eye woanye “anyigba yeye” la me tɔwo tegbee. (Nyaɖeɖefia 7:9-14) Le Fiaɖufegbefãɖeɖe kple nusrɔ̃lawɔwɔdɔ si Kristotɔ amesiaminawo le ŋgɔ xɔm na ta la, agbe mavɔ nɔnɔ le paradisonyigba dzi fe mɔkpɔkpɔ va su ame siwo wu miliɔn ade si fifia. Amekae wòle be woatsɔ dɔ mawo fe dzidziɖedzi ŋuti kafukafu ana le ɣeyiɣi si me Satana kple efe xexe gblẽku sia le tsitretsiɖeŋu hem vɛ la me? (Yohanes I, 5:19) Yehowa ɖeka koe ate ŋu awɔ esiawo katã to efe gbɔgbɔ kɔkɔea dzi.—Yesaya 60:22; Zaxarya 4:6.
Yehowa fe Ŋutikɔkɔe fe Atsyɔ̃ Kple Bubu
16. Nukatae amegbetɔwo mate ŋu akpɔ ‘Yehowa fe ŋutikɔkɔe fe atsyɔ̃ kple bubu’ ŋutɔŋutɔ o?
16 Aleke kee Yehowa fe ‘dɔ wɔnukuwo’ kple ‘ŋusẽdɔwo’ ɖale o, womaŋlɔ wo be gbeɖe o. Dawid ŋlɔ be: “Woakafu wò dɔwɔwɔwo tso dzidzime yi dzidzime, eye woaɖe gbe fã wò nutsuwɔwɔwo. Made ŋugble le wò gãnyenye fe atsyɔ̃ɖoɖo nyoawo kple wò nukunuwɔwɔwo ŋu. Wò nuwɔwɔ dziŋɔwo fe ŋusẽ ŋu woafo nu le; maxlẽ nya afia le wò nutsuwɔwɔwo ŋu.” (Psalmo 145:4-6) Ke hã, ŋutikɔkɔe fe atsyɔ̃ si le Yehowa ŋu fe agbɔsɔsɔ kae Dawid ate ŋu anya esi ‘Mawu nye Gbɔgbɔ,’ eye amegbetɔwo mate ŋu akpɔe kple ŋku o?—Yohanes 1:18; 4:24.
17, 18. Aleke Dawid wɔ te ŋu tu ŋudzedzekpɔkpɔ deto ɖeɖe fia ɖe ‘Yehowa fe ŋutikɔkɔe fe atsyɔ̃ kple bubu’ ŋu ɖo?
17 Togbɔ be Dawid mate ŋu akpɔ Mawu ŋutɔŋutɔ o hã la, mɔ vovovowo li si dzi wòate ŋu ato adzi efe bubudede Yehowa ŋu ɖe edzi. Le kpɔɖeŋu me, ate ŋu axlẽ Ŋɔŋlɔawo me ŋutinya si ku ɖe Mawu fe ŋusẽdɔwo ŋu, abe tsiɖɔɖɔ tsɔtsɔ tsrɔ̃ xexe vɔ̃ɖi aɖe ene. Anɔ eme be Dawid srɔ̃ nu tso alesi Mawu ɖi gbɔ Egipte alakpamawuwo esime woɖe Israel-viwo tso Egiptetɔwo fe kluvinyenye me ŋu. Nudzɔdzɔ mawo ɖoa kpe Yehowa fe bubu kple gãnyenye dzi.
18 Edze fã be menye Ŋɔŋlɔawo xexlẽ ɖeɖekoe na Dawid tu ŋudzedzekpɔkpɔ deto ɖeɖe fia ɖe Mawu fe ganyenye ŋu ɖo o, ke ŋugbledede le wo ŋu hãe. Le kpɔɖeŋu me, anɔ eme be ede ŋugble le nusi dzɔ esime Yehowa tsɔ Sea na Israel-viwo ŋu. Dzi ɖe gbe, dzi ke dzo, alilikpowo bla kɔtɔɔ, eye wonɔ lãdzowo kum sesĩe. Sinai-toa ʋuʋu eye dzudzɔ tu. Israel-vi siwo fo fu ɖe toa gɔme se ‘Nya alo Se Ewoawo’ le dzo bibi kple alilikpododo la me esime Yehowa nɔ nu fom to mawudɔla si nɔ etefe la dzi. (Mose V, 4:32-36; 5:22-24; 10:4; Mose II, 19:16-20; Dɔwɔwɔwo 7:38, 53) Yehowa fe gãnyenye ɖeɖe fia kae nye esi! ‘Yehowa fe ŋutikɔkɔe fe atsyɔ̃ kple bubu’ aʋã amesiwo lɔ̃a Mawu fe Nya la hedea ŋugble le nudzɔdzɔ siawo ŋu la godoo. Nyatefee, egbea la Biblia blibo la katã si me ŋutikɔkɔe ŋutega wɔdɔɖeamedzi siwo ku ɖe Yehowa fe gãnyenye ŋu le la le mía si.—Xezekiel 1:26-28; Daniel 7:9, 10; Nyaɖeɖefia ta 4.
19. Nukawoe ana alesi míekpɔa ŋudzedze ɖe bubu si le Yehowa ŋu nade to ɖe edzi?
19 Anɔ eme be se siwo Mawu de na Israel-viwo sɔsrɔ̃e nye mɔ bubu si na bubu si le Mawu ŋu wɔ dɔ ɖe Dawid dzi le. (Mose V, 17:18-20; Psalmo 19:8-12) Toɖoɖo Yehowa fe sewoe na bubu nɔ Israel-viwo ŋu eye wòna woto vovo tso dukɔ bubu me tɔwo gbɔ. (Mose V, 4:6-8) Abe alesi wònɔ le Dawid gome ene la, Ŋɔŋlɔawo xexlẽ edziedzi, ŋugbledede vevie le wo ŋu, kpakple wo sɔsrɔ̃ veviedodotɔe ana alesi míekpɔa ŋudzedze ɖe Yehowa fe bubu ŋu nadzi ɖe edzi.
Yehowa fe Nɔnɔme Nyuiwo De Ŋgɔ Loo!
20, 21. (a) Yehowa fe gãnyenye ŋuti nɔnɔme kawoe Psalmo 145:7-9 kafu? (b) Ŋusẽ kae Mawu fe nɔnɔme siwo woyɔ le afisia kpɔna ɖe amesiwo katã lɔ̃nɛ la dzi?
20 Abe alesi míekpɔe ene la, Psalmo 145 fe kpukpui ade gbãtɔawo gblɔ susu vevi siwo tae wòle be woakafu Yehowa ɖe efe gãnyenye si me manya dzro tsitotsito o ta. Kpukpui 7 vaseɖe 9 kafu Mawu fe gãnyenye to alesi wòfo nu tso efe nɔnɔme nyuiwo ŋui me. Dawid dzi ha be: “Woaɖe wò nyuiwɔwɔ gãwo fe ŋkuɖoɖodzi afia, eye woatso aseye le wò dzɔdzɔenyenye ŋuti. Amenuvela kple nublanuikpɔla enye Yehowa, medoa dziku kabakaba o, eye efe amenuveve sɔ gbɔ. Yehowa enye dɔmenyotɔ na amewo katã, eye efe nublanuikpɔkpɔ gbagba ɖe efe dɔwɔwɔwo katã dzi.”
21 Le afisia la, Dawid fo nu tso Yehowa fe dɔmenyonyo kple dzɔdzɔenyenye—siwo nye nɔnɔme siwo Satana Abosam tɔ gbee la ŋu gbã. Ŋusẽ kae nɔnɔme mawo kpɔna ɖe amesiwo katã lɔ̃a Mawu eye wobɔbɔna ɖe efe dziɖulanyenye te la dzii? Ne míagblɔe ŋutɔŋutɔ la, dɔmenyonyo kple dzɔdzɔenyenye fe mɔ si dzi Yehowa tona ɖua dzi lae nana esubɔlawo kpɔa dzidzɔ ale gbegbe be womate ŋu adzudzɔ ekafukafu gbeɖe o. Gawu la, Yehowa nyoa dɔme na “amewo katã.” Míafe mɔkpɔkpɔe nye be esia akpe ɖe ame geɖe bubuwo ŋu be woatrɔ dzime eye woava zu Mawu vavã la subɔlawo hafi wòatsi megbe.—Dɔwɔwɔwo 14:15-17.
22. Aleke Yehowa wɔa nu ɖe esubɔlawo ŋui?
22 Dawid gade asixɔxɔ nɔnɔme siwo ŋu Mawu ŋutɔ fo nu le esime “[Wòto Mose ŋuti] yi heɖe gbe fã bena: Yehowa, Yehowa, nublanuikpɔla kple amenuve Mawu, amesi gbɔa dzi blewu, eye efe amenuveve kple nutefewɔwɔ sɔ gbɔ” hã ŋu. (Mose II, 34:6) Eyatae Dawid te ŋu gblɔ be: “Amenuvela kple nublanuikpɔla enye Yehowa, medoa dziku kabakaba o, eye efe amenuveve sɔ gbɔ.” Togbɔ be Yehowa fe gãnyenye me dzodzro tsitotsito meli o hã la, edea bubu esubɔla amegbetɔwo ŋu to alesi wòwɔa nu ɖe wo ŋu tufafatɔe me. Ekpɔa nublanui na ame geɖe ŋutɔ eye wòlɔ̃na faa be yeatsɔ nuvɔ̃wɔla trɔdzimewo fe nuvɔ̃wo ake wo to Yesu fe tafevɔsa dzi. Yehowa gbɔa dzi blewu hã, elabena enaa mɔnukpɔkpɔ esubɔlawo be woaɖu gbɔdzɔgbɔdzɔ siwo ate ŋu anye mɔxenu na wo be woagage ɖe nuɖoanyi yeyea me o la dzi.—Petro II, 3:9, 13, 14.
23. Nɔnɔme xɔasi ka ŋue míade ŋugble le le nyati si gbɔna me?
23 Dawid kafu Mawu fe amenuveve alo nutefewɔwɔ fe lɔlɔ̃. Le nyatefe me, Psalmo 145 fe akpa mamlɛa fo nu tso alesi Yehowa ɖea nɔnɔme sia fiana kple alesi esubɔla wɔnutefewo wɔa nu ɖe amenuveve ŋui la ŋu. Míadzro nya sia me le nyati si gbɔna me.
Aleke Nàɖo Wo Ŋui?
• Mɔnukpɔkpɔ kawoe li be míakafu Yehowa ‘ŋkekea katãa?’
• Kpɔɖeŋu kawoe ɖee fia be Yehowa fe gãnyenye me dzodzro meli o?
• Aleke míawɔ atu ŋudzedzekpɔkpɔ deto ɖeɖe fia ɖe ŋutikɔkɔe kple bubu si le Yehowa ŋu ɖo?
[Biabiawo]
[Nɔnɔmetata si le axa 10]
Ɣletivihatsotso siwo le xexeame godoo ɖea Yehowa fe gãnyenye fiana
[Afi Si Míexɔ Mɔɖeɖe Tso]
Courtesy of Anglo-Australian Observatory, photograph by David Malin
[Nɔnɔmetata si le axa 12]
Aleke woɖe Yehowa fe gãnyenye fia le Yesu Kristo gomee?
[Nɔnɔmetata si le axa 13]
Esi Israel-viwo xɔ Sea le Sinai-toa dzi la, wokpɔ ŋutikɔkɔe kple bubu si le Yehowa ŋu fe kpeɖodzi


text:
Ale si woawɔ ade dzesi aʋatsonyagblɔɖilawo (20-22)
18 “Lewi-vi nunɔlawo, kple Lewi-to blibo la katã, maxɔ gome alo domenyinu aɖeke kpe ɖe Israel ŋu o. Yehowa fe dzovɔsawo, si nye efe gome, lae woaɖu.+2 Eya ta domenyinu aɖeke manye wo tɔ le wo nɔviwo dome o. Yehowae nye wofe domenyinu, abe ale si tututu wògblɔ na wo ene.3 “Ke esia nanye gome si nunɔlawo dze na tso dukɔ la gbɔ: Ame sia ame si tsɔ lã aɖe sa vɔe, eɖanye nyi alo alẽ o, natsɔ lãa fe abɔ kple glã kpakple dɔgbo ana nunɔla la.4 Nàtsɔ wò agblemenuku, wò wain yeye kple wò ami fe gbãtɔwo kpakple fu gbãtɔ si nèko le wò lãwo ŋu la anae.+5 Yehowa wò Mawu tia eya kple viaŋutsuwo le wò toawo katã dome, be woasubɔ le Yehowa ŋkɔ me ɖaa.+6 “Ke ne Lewi vi aɖe dzo le wò du aɖe si me wònɔ le Israel,+ eye wòdi* be yeayi tefe si Yehowa tia* la,+7 ekema wòasubɔ le afi ma le Yehowa efe Mawu fe ŋkɔ me abe nɔvia Lewi vi bubuawo katã, ame siwo le afi ma le Yehowa ŋkume la ke ene.+8 Axɔ nuɖuɖu si sɔ kple wo tɔ,+ hekpe ɖe nu siwo wòkpɔ tso tɔgbuiawo fe nunɔamesi siwo wòdzra me la ŋu.9 “Ne èɖo anyigba si Yehowa wò Mawu tsɔ le na wò ge dzi la, mègasrɔ̃ dukɔ mawo fe ŋunyɔnuwo wɔwɔ o.+10 Woagakpɔ ame aɖeke le dowòme, si tɔa dzo viaŋutsu alo vianyɔnu o,+ eye bokɔnɔ,+ akunyawɔla,+ nutabiala,+ dzotɔ,+11 ame si saa gbe dea ame, nukala,+ afakala+ alo ŋɔliyɔla+ meganɔ dowòme o.12 Elabena ame sia ame si le nu siawo wɔm la, ŋunyɔnu wònye na Yehowa, eye ŋunyɔnu siawo tae Yehowa wò Mawu le wo nya ge le ŋgɔwò ɖo.13 Mele be fɔɖiɖi aɖeke nanɔ ŋuwò le Yehowa wò Mawu ŋkume o.+14 “Elabena dukɔ siwo fe anyigba xɔ ge nàla la, ɖoa to akunyawɔlawo+ kple bokɔnɔwo,+ ke Yehowa wò Mawu meɖe nu siawo dometɔ aɖeke fe mɔ na wò o.15 Yehowa wò Mawu le nyagblɔɖila aɖe ɖo ge na wò tso nɔviwòwo dome abe nye ene. Ele be miaɖo toe.+16 Esiae nye nu si nèbia Yehowa wò Mawu le Horeb le takpegbe*+ la fe ŋuɖoɖo, esi nègblɔ be, ‘Mègana mase Yehowa nye Mawu fe gbe alo akpɔ dzo gã sia azɔ o, ne magaku o.’+17 Eya ta Yehowa gblɔ nam be, ‘Nya si wogblɔ la nyo.18 Maɖo nyagblɔɖila aɖe na wo tso wo nɔviwo dome abe wò ene;+ matsɔ nye nyawo ade enu,+ eye wòagblɔ nu siwo katã fe se made nɛ la na wo.+19 Eye ame si maɖo to nye nya, si wòagblɔ le nye ŋkɔ me o la, mabia akɔntae godoo.+20 “‘Ke ne nyagblɔɖila aɖe tso le eɖokui si gblɔ nya si nyemedɔe be wòagblɔ o la le nye ŋkɔ me, alo fo nu le mawu bubuwo ŋkɔ me la, ele be woawu nyagblɔɖila ma.+21 Eye ne ègblɔ le wò dzi me be, “Aleke míawɔ anya be Yehowa megblɔ nya ma o la?”22 Ne nyagblɔɖila la fo nu le Yehowa fe ŋkɔ me, eye nya la meva eme alo dze edzi o la, ekema menye Yehowae gblɔ nya ma o. Ðe nyagblɔɖila ma tso le eɖokui si gblɔ nya ma. Mègavɔ̃e o.’


text:
Ne Dzɔdzɔmefɔkuwo Dzɔ La, Lɔlɔ̃ Ʋãa Mí Míekpena Ðe Amewo Ŋu
Le hiãɣiwo la, Yehowa Ðasefowo kpena ɖe wofe haxɔsetɔwo kple ame bubuwo siaa ŋu. Wowɔa esia tsɔ ɖea lɔlɔ̃, si nye Kristotɔ vavãwo fe dzesi la fiana.—Yohanes 13:35.
Kpekpeɖeŋu siwo míena amewo le ɣleti 12 kple edzivɔ me, tso fe 2011 me va se ɖe fe 2012 fe domedome la dometɔ ʋɛ aɖewoe nye esiwo gbɔna. Ale si míetsɔa Biblia me nyawo dea dzi fo na amewo hefaa akɔ na wo godoo le nɔnɔme siawo me ya mele eme o. Kpekpeɖeŋunakɔmiti siwo míafe alɔdzedɔwɔfewo ɖoa anyi la koŋue naa kpekpeɖeŋua akpa gãtɔ. Eye hame siwo le tefe siwo afɔkuawo dzɔ le la hã naa kpekpeɖeŋu enuenu.
Japan: Le March 11, 2011 dzi la, anyigbaʋuʋu le Japan si wɔe be nu si woyɔna be tsunami la ɖi kpe Japan fe dziehe gome tɔ alafa geɖewo. Yehowa Ðasefo siwo le xexea me godoo zã wofe ga, aɖaŋu kple nunɔamesiwo dɔmenyotɔe tsɔ na kpekpeɖeŋu ame siwo hiã tu. Kpɔ míafe video si ku ɖe ale si wokpe ɖe ame siwo ŋu Japan fe anyigbaʋuʋua gblẽ nu le la ŋu.
Brazil: Tsiɖɔɖɔwo, agaɖeviwo kple ba siwo dudu tso towo dzi la wu ame alafa geɖewo. Esia wɔe be Yehowa Ðasefowo ɖo nuɖuɖu siwo megblẽna kaba o tɔn 42, tsi atukpa 20,000, awudodo tɔn 10 kple afemedzraɖonu tɔn 5 hekpe ɖe atike kple nu bubuwo ŋu la ɖa.
Congo (Brazzaville): Esi tukpewo wó le tuxɔ aɖe me la, egbã Yehowa Ðasefo 4 fe afewo keŋkeŋ eye wògblẽ nu le wo dometɔ 28 fe afewo ŋu. Míetsɔ nuɖuɖu kple tsi yi na ame siwo hiã tu, eye Ðasefo siwo le afi ma la xɔ fome siwo ŋu afɔkua gblẽ nu le la ɖe wofe afewo me.
Congo (Kinshasa): Míena atike ame siwo lé koléra. Míena awudodowo ame siwo ŋu tsiɖɔɖɔ gblẽ nu le. Míena atike, nuku siwo woafã, kple awudodo tɔn geɖewo sitsofedila siwo le sitsofesaɖawo me.
Venezuela: Tsidzadza gãwo na tsi ɖɔ eye bawo dudu tso towo dzi va lé amewo. Kpekpeɖeŋunakɔmitiwo kpe ɖe Ðasefo 288 siwo ŋu afɔku siawo gblẽ nu le la ŋu. Wotso afe yeye 50 kple edzivɔ na nɔviawo. Gakpe ɖe eŋu la, wole kpekpem ɖe ame siwo fe afe Valencia Tá si ɖɔ ate ŋu aɖe la ŋu.
Philippines: Ahom gblẽnuwo na tsi ɖɔ ɖe dukɔa fe akpa aɖewo. Esi tsia mie vie la, alɔdzedɔwɔfea ɖo nuɖuɖu kple awudodowo ɖe Ðasefo siwo le nuto mawo me, siwo ŋu dzɔdzɔmefɔku sia gblẽ nu le la.
Canada: Esi dzo dze ave le Alberta la, Ðasefo siwo le nutoa me ɖo ga gbogbo aɖe ɖe Slave Lake Hamea be woazãe atsɔ adzra tefeawo ɖo. Esi hamea mehiã gaa katã o ta la, hamea tsɔ gaa fe akpa gãtɔ wɔ nudzɔdzɔe be woatsɔ akpe ɖe ame siwo ŋu dzɔdzɔmefɔkuwo gblẽ nu le le xexea fe akpa bubuwo la ŋu.
Côte d’Ivoire: Wona nuzazãwo, mlɔfewo kple atikewo ame siwo hiã tu do ŋgɔ na aʋa si dzɔ le dukɔa me, le aʋaa wɔɣi me kple aʋaa megbe siaa.
Fiji: Esi tsi gãwo dza ɖe amewo ta la, tsiɖɔɖɔa gblẽ Ðasefowo fe fome 192 fe agblewo dome, evɔ agblemenuku siawoe woɖuna eye woawo kee wodzrana kpɔa ga. Kpekpeɖeŋunakɔmitiwo tsɔ nuɖuɖu yi na wo.
Ghana: Wotsɔ nuɖuɖu kple nuku siwo woafã yi na ame siwo ŋu tsiɖɔɖɔ gblẽ nu le dukɔa fe ɣedzefenutome, eye wogbugbɔ tso afewo hã.
United States: Ya ʋuduʋuduwo gblẽ nu le Ðasefo 66 fe afewo ŋu eye wogbã Ðasefo 12 fe afewo ya keŋkeŋ. Togbɔ be nugblẽfexehabɔbɔwo agbugbɔ nɔvi siawo dometɔ akpa gãtɔ fe afewo atso na wo hã la, nɔviwo dzɔ ga ɖo ɖe wo nɔviwo be woatsɔ akpe ɖe wo ŋu woatrɔ asi le nɔnɔmeawo ŋu.
Argentina: Yehowa Ðasefowo fe hamewo kpe ɖe ame siwo le dukɔa fe anyiehe la ŋu esi dzoto aɖe wó gblẽ wofe afewo dome.
Mozambique: Wotsɔ nuɖuɖu yi na ame 1,000 kple edzivɔ siwo ŋu kuɖiɖi gblẽ nu le.
Nigeria: Wona gakpekpeɖeŋu Ðasefo blaeve vɔ ene siwo xɔ abi vevie le ʋufɔku aɖe me. Wona kpekpeɖeŋu ame gbogbo siwo le dukɔa fe dziehe gome siwo fe afewo dome wogblẽ esime to vovovo me tɔwo nɔ subɔsubɔʋawo wɔm.
Benin: Wona atike, nudodowo, mudɔwo, tsinono kple mlɔfewo ame siwo ŋu tsiɖɔɖɔ gã aɖe gblẽ nu le vevie.
Dominican Republic: Le Irene Ahomya fe tutu megbe la, hame siwo le dukɔa me dzra amewo fe afewo ɖo na wo eye wona ŋutilãmekpekpeɖeŋu hã wo.
Ethiopia: Le nuto eve aɖewo siwo me ku ɖi le kple nuto aɖe si me tsi ɖɔ ɖe amewo le me la, míeɖo ga ɖa be woatsɔ akpɔ ame siwo ŋu dzɔdzɔmefɔku siawo gblẽ nu le la gbɔ.
Kenya: Míeɖo ga ɖa be woatsɔ akpe ɖe ame siwo ŋu kuɖiɖi gblẽ nu le la ŋu.
Malawi: Míena kpekpeɖeŋu ame siwo le Dzaleka sitsofedilawo fe asaɖa me.
Nepal: Agaɖevi dziŋɔ aɖe gblẽ Ðasefo aɖe fe afe dome. Wotso afe aɖe nɛ gbɔ, eye wofe hamea na kpekpeɖeŋui.
Papua New Guinea: Wotɔ dzo Ðasefo enyi fe afewo. Míewɔ ɖoɖo gbugbɔ afewo tso na wo.
Romania: Tsiɖɔɖɔ gblẽ Ðasefo aɖewo fe afewo dome. Míegbugbɔ afeawo tso na wo.
Mali: Míeɖo ga ɖa tso Senegal, si nye dukɔ si do lifo kplii, tsɔ kpe ɖe ame siwo nuɖuɖu fe hiã tu le esi ku ɖi eye womekpɔ naneke ŋe le wofe agblewo me o ta la ŋu.
Sierra Leone: Ðɔkta Ðasefo siwo tso France wɔ atike na Yehowa Ðasefo siwo le nuto siwo me wowɔ aʋa le vevie tsã la me.
Thailand: Tsiɖɔɖɔ gblẽnuwo gblẽ nu geɖe le nuto geɖewo me. Míafe kpekpeɖeŋunalawo ɖɔ afe 100 kple Fiaɖufe Akpata 6 ɖo hedzra wo me ɖo.
Czech Republic: Esi tsiɖɔɖɔ gblẽ nu le afe geɖewo ŋu le Czech Republic la, Ðasefo siwo le Slovakia, si nye dukɔ si te ɖe wo ŋu me la va na kpekpeɖeŋu wo.
Sri Lanka: Míewu kpekpeɖeŋunana ame siwo ŋu tsunami gblẽ nu le la fe akpa gãtɔ nu.
Sudan: Míeɖo nuɖuɖu, afɔkpawo kple xɔgbaŋewo ɖe Yehowa Ðasefo siwo sí aʋa ɖatsi nuto bubuwo me le wofe dukɔa me.
Tanzania: Esi tsi ɖe tefe geɖewo la, fome 14 fe nunɔamesiwo dome gblẽ. Hame siwo le nutoa me na nudodowo kple afemenuzazãwo wo. Wogbugbɔ afe ɖeka tso.
Zimbabwe: Kuɖiɖi na be dɔ to le dukɔa fe nuto aɖe me. Wona nuɖuɖu kple ga ame siwo ŋu kuɖiɖia gblẽ nu le.
Burundi: Míena atikewo kple kpekpeɖeŋu bubuwo aʋasílawo.


text:
Kpɔ Dzidzɔ Kple Dzidzɔ Mawu La
Kpɔ Dzidzɔ Kple Dzidzɔ Mawu La
“Mlɔeba la, nɔviwo, dzi nanɔ mia dzɔm, . . . eye lɔlɔ̃ kple ŋutifafa Mawu anɔ anyi kpli mi.”—KORINTOTƆWO II, 13:11, NW.
1, 2. (a) Nukatae dzi medzɔa ame geɖe le agbe me o? (b) Nukae nye dzidzɔ, eye aleke míate ŋu atui ɖoe?
LE AFƆKUƔI siawo me la, ame geɖe kpɔe be nu boo aɖeke meli si ta dzi adzɔ ame ɖo o. Ne afɔku dzɔ ɖe woawo alo wofe lɔlɔ̃tɔ aɖe dzi la, ɖewohĩ woase le wo ɖokui me abe blematɔ Hiob ene, amesi gblɔ be: “Amegbetɔ nyɔnu tɔ dzidzia, efe agbe le kpuie, eye fuɖeɖe ti kɔ nɛ.” (Hiob 14:1) Kristotɔwo mevo tso ‘ɣeyiɣi sesẽ siawo siwo me nɔnɔ sẽ’ me xaxa kple kuxiwo me o, eye mewɔ nuku be ɣeaɖewoɣi la, dzi ɖena le Yehowa subɔla nutefewɔlawo fo o.—Timoteo II, 3:1.
2 Ke hã dzi ate ŋu adzɔ Kristotɔwo, ne wole dodokpɔ me tom gɔ̃ hã. (Dɔwɔwɔwo 5:40, 41) Be míase alesi esia anya wɔe me la, bu nusi dzidzɔ nye ŋu gbã. Woɖe dzidzɔ gɔme be “seselelãme si ɖoa ame me ne wokpɔ alo le mɔ kpɔm na nu nyui aɖe.” * Eyata ne míegbɔ dzi ɖi xlẽ míafe yayrawo fifia eye míede ŋugble le dzidzɔ si le mía lalam le Mawu fe xexe yeyea me ŋu la, dzi ate ŋu adzɔ mí.
3. Susu ka nue míate ŋu agblɔe le be susu aɖewo ya teti le amesiame si, siwo ta wòle be dzi nadzɔe ɖo?
3 Woyra amesiame le mɔ aɖe nu si ta wòle be wòada akpe ɖo. Ðewohĩ dɔ age le fome fe ta aɖe si. Ele dzɔdzɔme nu be wòatsi dzi. Edi be yeakpɔ yefe lɔlɔ̃tɔwo fe nuhiahiãwo gbɔ. Ke hã ne ŋusẽ le eŋu eye wòle lãmesẽ me la, ate ŋu ada akpe ɖe ema ta. Ne eva kpɔ dɔ la, lãmesẽ si le esi ate ŋu akpe ɖe eŋu wòawɔ dɔ sesẽ. Kpɔɖeŋu bubue nye be, dɔléle vɔ̃ɖi aɖe ate ŋu adze nyɔnu Kristotɔ aɖe dzi. Ke hã ate ŋu ada akpe be xɔlɔ̃ kple fometɔ lɔ̃amewo kpe ɖe eŋu wòte ŋu kpe akɔ kple dɔlélea le bubu kple dzidefo me. Enye nyatefe be Kristotɔwo katã ate ŋu akpɔ dzidzɔ be mɔnukpɔkpɔ su yewosi yewonya Yehowa, ‘dzidzɔ Mawu’ la, kple Yesu Kristo, ‘Dziɖula dzidzɔtɔ ɖeka’ la, nɔnɔme ka ke mee wole o. (Timoteo I, 1:11; 6:15) Ẽ, dzi dzɔa Yehowa Mawu kple Yesu Kristo wu amesiame. Woyi edzi le dzidzɔ kpɔm togbɔ be nɔnɔme siwo le anyigba dzi to vovo sasasã na alesi Yehowa ɖoe le gɔmedzedzea me hã. Wofe kpɔɖeŋua ate ŋu afia nu geɖe mí le alesi míayi edzi anɔ dzidzɔ kpɔm ŋu.
Womebu Wofe Dzidzɔ Kpɔ Gbeɖe O
4, 5. (a) Aleke Yehowa wɔ nui esime ame gbãtɔwo dze aglã? (b) Mɔ ka nue Yehowa ɖe amefomea ŋuti nukpɔsusu nyui fia le?
4 Le Eden-bɔa me la, lãmesẽ kple susu deblibo nɔ Adam kple Xawa si, si na be wonya kpɔ ale gbegbe. Dɔ ɖe vi nɔ wo si woawɔ eye nɔnɔme si fo xlã wo de wo dzi woate ŋu awɔ dɔa. Ƒo wo katã ta la, mɔnukpɔkpɔ nɔ wo si be woaɖo dze kple Yehowa gbesiagbe. Mawu fe tameɖoɖoe wònye be etsɔme dodzidzɔname nasu wo si. Gake nunana nyui siawo katã medze mía dzila gbãtɔawo ŋu o; wofi atikutsetse si ŋu wode se ɖo na wo la le “ati, si na wodzea si nyui kple vɔ̃” la dzi. Tomaɖomaɖo nuwɔna sia gbɔe dzidzɔmakpɔmakpɔ, siwo katã me mí, wofe dzidzimeviwo míele egbea la tso.—Mose I, 2:15-17; 3:6; Romatɔwo 5:12.
5 Gake Yehowa meɖe mɔ Adam kple Xawa fe akpemadamada nuwɔnaa na dzi megadzɔnɛ o. Kakaɖedzi nɔ esi be wofe dzidzimevi aɖewo ya teti fe dzi aʋã wo be woasubɔ ye. Le nyatefe me la, kakaɖedzi nɔ esi ale gbegbe be wòdo ŋgɔ ɖe gbefã efe tameɖoɖo be yeaɖe Adam kple Xawa fe dzidzimevi toɖolawo hafi wova dzi wo vi gbãtɔ gɔ̃ hã! (Mose I, 1:31; 3:15) Le fe alafa siwo kplɔe ɖo me la, amefomea fe akpa gãtɔ to Adam kple Xawa fe afɔtofe, gake Yehowa metrɔ megbe de amegbetɔ fomea le tomaɖomaɖo gã sia gbegbe ta o. Ke boŋ efe susu nɔ ŋutsu kple nyɔnu siwo ‘do dzidzɔ na efe dzi,’ amesiwo dze agbagba vevie be yewoawɔ nusi dze eŋu, esi wolɔ̃e ta la ŋu.—Lododowo 27:11; Hebritɔwo 6:10.
6, 7. Nukawoe kpe ɖe Yesu ŋu wòkpɔ dzidzɔ ɣesiaɣi?
6 Ke Yesu ya ɖe—aleke wòyi edzi kpɔ dzidzɔe? Esi Yesu nye nuwɔwɔ ŋusẽtɔ nɔ dzifo ta la, mɔnukpɔkpɔ ɖesiaɖe su esi wòalé ŋku ɖe ŋutsu kple nyɔnu siwo le anyigba dzi la fe nuwɔnawo ŋu. Wofe blibomademadewo dze gaglãa Yesu kpɔ, gake elɔ̃ wo. (Lododowo 8:31) Emegbe esi wòva anyigba dzi heva ‘nɔ’ amegbetɔwo dome la, nukpɔsusu si nɔ esi ɖe amefomea ŋu metrɔ o. (Yohanes 1:14) Nukae kpe ɖe Mawu fe Vi deblibo la ŋu wòlé nukpɔsusu nyui sia me ɖe asi le amegbetɔfome wɔnuvɔ̃ la ŋu?
7 Gbã la, Yesu medi nu geɖe fũ akpa na eɖokui kple tso ame bubuwo gbɔ o. Enyae be yemeva xexeame trɔ ge o. (Mateo 10:32-39) Eyata ekpɔa dzidzɔ ne dzinyuitɔ ɖeka gɔ̃ hã xɔ Fiaɖufegbedasia nyuie. Togbɔ be efe nusrɔ̃lawo fe agbenɔnɔ kple nuwɔna medea dzi fo ɣesiaɣi o hã la, Yesu nya be le wofe dzi me la, wodi ŋutɔŋutɔ be yewoawɔ Mawu fe lɔlɔ̃nu, eye elɔ̃ wo le ema ta. (Luka 9:46; 22:24, 28-32, 60-62) Eɖe dzesi be le gbe si Yesu do ɖa na Fofoa si le dzifo me la, efo nu tso afɔ nyui siwo efe nusrɔ̃lawo ɖe ŋu kpuie be: “Wolé wò nya la me ɖe asi.”—Yohanes 17:6.
8. Be míayi edzi anɔ dzidzɔ kpɔm la, fo nu tso mɔ aɖewo, siwo dzi míate ŋu asrɔ̃ Yehowa kple Yesu le ŋu.
8 Ðikeke manɔmee la, kpɔɖeŋu si Yehowa Mawu kple Kristo Yesu ɖo le go sia me ŋu bubu aɖe vi na mí katã. Ðe míate ŋu asrɔ̃ Yehowa pɛpɛpɛ, be míatsi dzi fũ akpa, ne nuwo meva yi abe alesi míenɔ mɔ kpɔm ene oa? Ðe míate ŋu azɔ Yesu fe afɔtofe pɛpɛpɛ ale be nukpɔsusu nyui nanɔ mía si le nɔnɔme si me míele fifia la ŋu, eye míawo hã míadi nu geɖe fũ akpa tso mía ɖokui kple ame bubuwo si oa? Mina míakpɔ alesi míate ŋu awɔ gɔmeɖose siawo dometɔ aɖewo ŋudɔ le mɔ ŋutɔŋutɔ aɖe, si me Kristotɔ veviedonulawo tsɔ ɖe le vevie, nu—si nye gbeadzisubɔsubɔdɔa mee ɖa.
Subɔsubɔdɔa Ŋuti Nukpɔsusu Nyui Nenɔ Asiwò Ɣesiaɣi
9. Aleke dzidzɔ yeye gbugbɔ ɖo Yeremya mee, eye aleke efe kpɔɖeŋua ate ŋu akpe ɖe mía ŋui?
9 Yehowa di be dzi nadzɔ mí le yefe subɔsubɔdɔa me. Mele be míafe dzidzɔkpɔkpɔ nanɔ te ɖe nusiwo dona tso dɔa wɔwɔ me dzi o. (Luka 10:17, 20) Nyagblɔɖila Yeremya ɖe gbefã le anyigbamama matseku me fe geɖe. Esime efe susu nɔ ameawo fe nuwɔna manyomanyowo ŋu la, dzi megadzɔnɛ o. (Yeremya 20:8) Gake esi wòda susu ɖe nusi na gbedasia nyo dzi la, dzidzɔ yeye gaɖo eme. Yeremya gblɔ na Yehowa bena: “Esi wò nyawo ɖo gbɔnye la, memi wo, eye wò nyawo nye vivisese kple dzidzɔ na nye dzi, elabena wò ŋkɔe woyɔ ɖe ŋunye, Yehowa.” (Yeremya 15:16) Ẽ, dzi dzɔ Yeremya ɖe gbefãɖeɖe Mawu fe nya fe mɔnukpɔkpɔ si su esi la ŋu. Dzi ate ŋu adzɔ míawo hã nenema.
10. Aleke míate ŋu ayi edzi anɔ dzidzɔ kpɔm le subɔsubɔdɔa me ne míafe anyigbamama mele ku tsem fifia o hã?
10 Ne ame akpa gãtɔ gbe be yewomaɖo to nyanyuia o hã la, susu nyuitɔ kekeake si ta wòle be dzi nadzɔ mí ne míele gbeadzisubɔsubɔdɔa wɔm la le mía si. Ðo ŋku edzi be kakaɖedzi nɔ Yehowa si kɔte be ame aɖewo ase le wo ɖokui me be yewoasubɔ ye. Abe Yehowa ene la, mele be mɔkpɔkpɔ nabu ɖe mí gbeɖe o be mlɔeba la ame aɖewo ya teti ava kpɔ nya la adze sii ahaxɔ Fiaɖufegbedasia. Mele be míaŋlɔ be o be amewo fe nɔnɔmewo trɔna. Ne nya aɖewo siwo womele mɔ kpɔm na o dzɔ ɖe wo dzi alo woɖo xaxa me la, amesi naneke mehiã le agbe me kura o gɔ̃ hã ate tamebubu le gɔmesese si le agbe ŋu la ŋu vevie. Ànɔ afima ana kpekpeɖeŋu ne ame sia va ‘tsɔ ɖe le efe gbɔgbɔmenuhiahiã mea’? (Mateo 5:3) Ɣebubuɣi si nàyi wò anyigbamama me la, ame aɖe anɔ klalo aɖo to nyanyuia!
11, 12. Nukae dzɔ le du aɖe me, eye nukae míate ŋu asrɔ̃ tso eme?
11 Alesi míafe anyigbamama nɔ tsã hã ate ŋu atrɔ. Bu kpɔɖeŋu sia ŋu kpɔ. Le du sue aɖe me la, fomedodo kplikplikpli aɖe nɔ srɔ̃tɔ siwo metsi o fe fufofo aɖe kple wo viwo dome. Ne Yehowa Ðasefowo yi wo gbɔ la, nya ɖeka tɔgbe koe wogblɔna na wo le ʋɔtru ɖesiaɖe nu be, “Míedi miafe nyaa míase o!” Ne ame aɖe ɖe ɖetsɔleme fia ɖe Fiaɖufegbedasia me la, afelikaawo ɖea dzi le efo enumake be wòagalɔ̃ Ðasefoawo nava egbɔ azɔ o. Edze fã be gbefãɖeɖe le afima mele bɔbɔe kura o. Ke hã Ðasefoawo mena ta o; woyi gbefãɖeɖea dzi. Nukae do tso eme?
12 Le ɣeyiɣi aɖe megbe la, ɖevi siwo nɔ du ma me dometɔ geɖe va tsi, ɖe srɔ̃, eye woa ŋutɔwo tso afe ɖe afima. Esi wova de dzesii be alesi yewonɔa agbee mehe dzidzɔ vavã aɖeke vɛ na yewo o la, ɖekakpui siawo dometɔ aɖewo te nyatefea didi. Woke ɖe eŋu esi woxɔ nyanyui si fe gbefã Ðasefoawo ɖena na wo la nyuie. Aleae wòdzɔe be le fe geɖe megbe la, hame sue la te tsitsi. Kpɔ alesi wòanye dzidzɔ na Fiaɖufegbefãɖela siwo mena ta o lae ɖa! Neva eme be Fiaɖufegbedasi wɔnukua gbɔgblɔ na amewo kutrikukutɔe nana míawo hã míakpɔ dzidzɔ!
Haxɔsetɔwo Akpe Ðe Ŋuwò
13. Ameka ŋue míate ŋu atrɔ ɖo ne dzi ɖe le mía fo?
13 Ne Nyafoɖeamenuwo le dzidzim ɖe edzi alo agbemenyawo wu tsɔtsɔ na wò la, afikae nàte ŋu atrɔ ɖo hena akɔfafa? Yehowa subɔla ɖeadzɔgbe miliɔn geɖe trɔna ɖe Yehowa ŋu gbã le gbedodoɖa me, emegbe wotena ɖe wo nɔviŋutsu kple nɔvinyɔnu Kristotɔwo ŋu. Esime Yesu nɔ anyigba dzi la, eya ŋutɔ hã de asixɔxɔ kpekpeɖeŋu si efe nusrɔ̃lawo na la ŋu. Le zã si do ŋgɔ na efe ku me la, efo nu tso wo ŋu be wonye amesiwo ‘do dzi nɔ anyi kpli ye le yefe tetekpɔwo me.’ (Luka 22:28) Ele eme be nusrɔ̃la mawo mede blibo o ya, gake wofe nutefewɔwɔa nye akɔfafa na Mawu fe Vi la. Míawo hã míate ŋu axɔ ŋusẽdodo tso hati tadeagulawo gbɔ.
14, 15. Nukae kpe ɖe srɔ̃tɔ aɖewo ŋu wonɔ te ɖe wo viŋutsu fe ku nu, eye nukae nèsrɔ̃ le wofe nyadzɔɖeamedzia me?
14 Srɔ̃tɔ Kristotɔ aɖewo siwo ŋkɔe nye Michel kple Diane kpɔ asixɔxɔ si le kpekpeɖeŋu si wo nɔviŋutsuwo kple nɔvinyɔnuwo ate ŋu ana la ŋu dze sii. Wodo wo viŋutsu Jonathan, si xɔ fe 20 eye wònye Kristotɔ si ŋu ŋusẽ le eye kakaɖedzi li ŋutɔ be egbɔna ame bibi aɖe nye ge la kpɔ hekpɔe be efe ahɔhɔ̃ te. Ðɔktawo dze agbagba ɖesiaɖe be yewoaxɔe ɖe agbe, gake ɖeko dɔa nɔ sesẽm ɖe edzi na Jonathan vaseɖe esime wòku le ɣetrɔ aɖe me. Michel kple Diane tɔtɔ ale gbegbe. Wode dzesii be Subɔsubɔkpekpe si nɔ fiẽ ma dzi la, nɔ enu wum xoxo. Gake le alesi wotɔtɔ ŋutɔe henɔ akɔfaname dim la, wobia hamemegã si nɔ wo ŋu la be wòanɔ yewo ŋu yewoayi Fiaɖufe Akpata la me. Ðeko wogblɔ Jonathan fe kunyaa na hamea teti koe nye ma wova ɖo. Le kpekpea megbe la, nɔviŋutsuwo kple nɔvinyɔnuwo fo xlã dzila siwo fe mo aɖatsi bla la, kpla asi kɔ na wo hegblɔ akɔfanyawo na wo. Diane gblɔ be: “Míetɔtɔ ŋutɔ esi míeva ɖo akpataa me, gake akɔfafa si míexɔ tso nɔviwo gbɔ la wu gbɔgblɔ—ɖeko míegbugbɔ ɖo mía ɖokui me bliboe! Togbɔ be womeɖe vevesesea ɖa na mí o hã la, wokpe ɖe mía ŋu míenɔ te ɖe nuteɖeamedzia nu!”—Romatɔwo 1:11, 12; Korintotɔwo I, 12:21-26.
15 Dzɔgbevɔ̃edzɔɖeamedzi na Michel kple Diane te ɖe wo nɔviwo ŋu kplikplikpli. Ena woa ŋutɔwo hã va nɔ kplikplikpli kple wo nɔewo. Michel gblɔ be: “Mesrɔ̃ alesi malɔ̃ srɔ̃nye lɔlɔ̃ae ɖe edzi. Le ɣeyiɣi siwo me dzi ɖe le mía fo la, míeɖoa dze tso Biblia me nyatefewo kple alesi Yehowa le míalém ɖe tee ŋu.” Diane gblɔ kpee be: “Fiaɖufemɔkpɔkpɔa va nye nu ŋutɔŋutɔ na mí fifia wu tsã.”
16. Nukatae wòle be míado ŋgɔ ana mía nɔviwo nanya nu tso míafe hiahiãwo ŋu?
16 Ẽ, mía nɔviŋutsu kple nɔvinyɔnu Kristotɔwo ate ŋu anye “akɔfafa” na mí le agbemekuxi sesẽwo me ahakpe ɖe mía ŋu be míayi edzi anɔ dzidzɔ kpɔm. (Kolosetɔwo 4:11) Nyatefee wònye be womate ŋu anya nusi le míafe susuwo me o. Eyata ne míehiã kpekpeɖeŋu la, anyo be míana woanya. Emegbe míate ŋu aɖe ŋudzedzekpɔkpɔ nyuitɔ afia ɖe akɔfafa ɖesiaɖe si mía nɔviwo naa mí la ŋu, míabui be Yehowa gbɔe wotso na mí.—Lododowo 12:25; 17:17.
Lé Ŋku Ðe Wò Hamea Ŋu
17. Kuxi kawoe vidada dzilaɖekɛ aɖe do goe, eye aleke míebua amesiwo le abe eyama enee?
17 Zi alesi nèle ŋku lém ɖe haxɔsetɔwo ŋui la, zi nenemae nàsrɔ̃ alesi nàkpɔ ŋudzedze ɖe wo ŋui eye hadede kpli wo nado dzidzɔ na wò. Lé ŋku ɖe wò hamea ŋu. Nukae nèkpɔ? Ðe dzilaɖekɛ aɖe li si le dagbadagbam be yeahe ye viwo le nyatefemɔa dzia? Èbu kpɔɖeŋu nyui siwo wòɖona ŋu nyuiea? Dze agbagba nàkpɔ kuxi siwo me wòtona le susume kpɔ. Vidada dzilaɖekɛ aɖe si ŋkɔe nye Jeanine yɔ kuxi siawo dometɔ aɖewo: akogotsitsi, ŋutsuwo fe ahiãdzenyawo gbɔgblɔ nam le dɔwɔfe si nyemedi o, ganyawo fe teteɖeamedzi. Gake kplamatsedonu sesẽtɔ kekeake si wògblɔ la ku ɖe viawo fe seselelãme nuhiahiãwo gbɔ kpɔkpɔ ŋu, esi wònye ɖevia ɖesiaɖe kple etɔe ta. Jeanine gayɔ kuxi bubu: “Ate ŋu anye gbetɔame ŋutɔŋutɔ be nàgbe didi si nɔa anyi be nàwɔ viwòŋutsuvi fomea fe tae ɖe srɔ̃ŋutsu si megali o la tefe. Vinyɔnuvi le asinye, eye mele bɔbɔe be maɖo ŋku edzi be menyo be matsɔ nye seselelãmekuxiwo anɔ agba dom nɛ o.” Abe dzilaɖekɛ Mawu-vɔ̃la akpe geɖewo ke ene la, Jeanine wɔa dɔ ɣeyiɣiawo katã hekpɔa efemetɔwo dzi. Esrɔ̃a Biblia kpli viawo, fiaa subɔsubɔdɔa wɔwɔ wo, eye wòkplɔa wo vaa hamea fe kpekpewo mee hã. (Efesotɔwo 6:4) Aleke gbegbe wòanye dzidzɔ na Yehowae nye si esi wòléa ŋku ɖe fome sia fe agbagbadzedze be yewoalé nutefewɔwɔ me ɖe asi la ŋu gbesiagbee! Ðe medzɔa dzi na mí be amesiawo tɔgbe le mía dome oa? Enyea dzidzɔ na mí godoo.
18, 19. Ƒo nu tso alesi míate ŋu aɖe ŋudzedzekpɔkpɔ deto afia ɖe hamea me tɔwo ŋui la ŋu.
18 Galé ŋku ɖe wò hamea ŋu ake. Ðewohĩ àkpɔ ahosi alo aho nutefewɔla, siwo ‘medoa kpo’ kpekpewo dede gbeɖe o. (Luka 2:37) Ðe wotsia akogo ɣeaɖewoɣia? Godoo. Wosusua wofe kpeɖeŋutɔwo vevie! Gake wokua kutri le Yehowa fe subɔsubɔdɔa me hetsɔa ɖe le amewo me. Nɔnɔme nyui like si woɖena fiana la tua dzidzɔ si le hamea me ɖo! Kristotɔ aɖe si wɔ ɣeyiɣiawo katã fe subɔsubɔdɔa fe 30 kple edzivɔ sɔŋ gblɔ be: “Nusiwo doa dzidzɔ nam vevie dometɔ ɖekae nye nɔviŋutsu kple nɔvinyɔnu tsitsi siwo to dodokpɔ geɖewo me hekpɔtɔ le Yehowa subɔm nutefewɔwɔtɔe la kpɔkpɔ!” Ẽ, Kristotɔ tsitsi siwo le mía dome la nyea dzidefo na sɔhɛawo ale gbegbe.
19 Ke ame yeye siwo te hadede kple hamea nyitsɔ laa hã ɖe? Ðe míekpɔa dzidzɔ ne woɖe wofe xɔse gblɔ le kpekpewo me oa? Bu ŋgɔyiyi si wowɔ tso esime wote Biblia sɔsrɔ̃ ŋu kpɔ. Wofe nu ado dzidzɔ na Yehowa ŋutɔ. Ke míawo ya ɖe? Ðe míeɖea míafe ŋudzedzekpɔkpɔ gblɔna, hekafua wo ɖe wofe agbagbadzedzewo taa?
20. Nukatae míate ŋu agblɔe be hamea me tɔ ɖesiaɖe wɔa akpa vevi aɖe le hamea me?
20 Srɔ̃tɔ, tre, alo dzilaɖekɛ ye nènyea? Tsyɔ̃evi, ahosi alo aho ye nènyea? Amesi le ha dem kple hamea fe geɖe alo amesi dze hadede kplii gɔme etefe medidi o ye nènyea? Kakaɖedzi nenɔ asiwò be wò nutefewɔwɔ fe kpɔɖeŋua dea dzi fo na mí katã. Eye ne èkpɔ gome le Fiaɖufeha dzidzi me, ne èɖo nya ŋu alo nèwɔ sukuvi fe dɔdasi le Teokrasi Subɔsubɔ Sukua me la, míafe dzidzɔkpɔkpɔ dzina ɖe edzi le akpa si nèwɔna ta. Vevietɔ la, enyea dzidzɔ na Yehowa fe dzi.
21. Nukawo mee susu geɖe le be míawɔ, gake biabia kawoe fɔ ɖe te?
21 Ẽ, le ɣeyiɣi sesẽ siawo gɔ̃ hã me la, míate ŋu anɔ dzidzɔ kpɔm le míafe Mawu, dzidzɔtɔ la subɔsubɔ me. Susu geɖe li siwo ta wòle be míawɔ ɖe Paulo fe dzidefonamea dzi be: “Dzi nanɔ mia dzɔm, . . . eye lɔlɔ̃ kple ŋutifafa Mawu anɔ anyi kpli mi!” (Korintotɔwo II, 13:11) Ke ne míedze ŋgɔ dzɔdzɔmefɔku, yometiti, alo gakuxi sesẽ ya ɖe? Ðe wòanya wɔ be míayi edzi anɔ dzidzɔ kpɔm le nɔnɔme siawo gɔ̃ hã mea? Ƒo nya ta na ɖokuiwò esi nèle nyati si gbɔna la me dzrom.
[Etenuŋɔŋlɔ]
^ mm. 2 Kpɔ Insight on the Scriptures, si Yehowa Ðasefowo ta, Babla 2, axa 119.
Àte Ŋu Aɖo Wo Ŋua?
•Aleke woɖɔ dzidzɔe?
•Aleke nɔnɔme nyui me léle ɖe asi ate ŋu akpe ɖe mía ŋu be míanɔ dzidzɔ kpɔm?
•Nukae akpe ɖe mía ŋu nukpɔsusu nyui nanɔ mía si ɖe míafe hamea fe anyigbamama ŋu?
•Mɔ kawo nue nèkpɔa ŋudzedze ɖe nɔviŋutsu kple nɔvinyɔnu siwo le wò hamea me ŋu le?
[Biabiawo]
[Nɔnɔmetata siwo le axa 10]
Míafe anyigbamama me tɔwo ate ŋu atrɔ
[Nɔnɔmetata si le axa 12]
Kuxi kawoe amesiwo le wò hamea me doa goe?


text:
Amamaɖeɖe Nuwɔnawo Kpɔkpɔ—Modzakaɖeɖe Dzro Aɖe Koea?
Biblia fe Nukpɔsusu
Amamaɖeɖe Nuwɔnawo Kpɔkpɔ—Modzakaɖeɖe Dzro Aɖe Koea?
ESI Fianyɔnu Victoria fe ɣeyiɣi me tomenukulawo te blema Pompeii-dudo kuku vivivi la, nusiwo ŋu woke ɖo la wɔ nuku na wo ale gbegbe. Ati kpakpɛ kple kpememe dzeaniwo ŋuti yɔ fũ kple gbɔdɔdɔnuwɔna ŋuti nutata geɖewo. Alesi nuawo tɔ ŋku na dziɖuɖumegãwo vevie na wotsɔ wo ɖaɣla ɖe blemanudzraɖofe ɣaɣlawo. Wokpa ŋkɔ “amamaɖeɖe nuwɔna”—tso Helagbe me nya pornē kple graphos, si gɔmee nye “nuŋɔŋlɔ siwo ku ɖe gbolowo ŋu”—na nutata tɔŋku siawo. Woɖe amamaɖeɖe nuwɔna gɔme egbea be “gbɔdɔdɔ fe nuwɔnawo ɖeɖe fia le agbalẽwo, nɔnɔmetatawo, kpememewo, sinimawo, kple nu bubuwo me, kple susu be woatsɔ anyɔ gbɔdɔdɔ fe dzodzro ɖe amewo me.”
Le ŋkeke siawo me la, amamaɖeɖe nuwɔnawo bɔ ale gbegbe, eye edze abe enye nusi dzi woda asi ɖo le egbeŋkekea me tɔ akpa gãtɔ dome ene. Tsã la afisiwo woɖea sinima gbegblẽwo kple nuto siwo me gbolowo bɔ ɖo ko mee woakpɔe le, gake eva zu nusi bɔ ŋutɔ le nuto geɖewo me fifia. Wobu akɔnta be le United States ɖeɖe la, wokpɔa dɔla biliɔn ewo kple edzivɔ fe sia fe tso amamaɖeɖe nuwɔnawo ɖeɖe fia me!
Amamaɖeɖe nuwɔna taʋlila aɖewo donɛ ɖe ŋgɔ be enye mɔnu si srɔ̃tɔ makpɔdzidzɔwo azã atsɔ ade dzo wofe srɔ̃ɖeɖe si le gbɔdzɔgbɔdzɔm mee. Agbalẽŋlɔla aɖe gblɔ be: “Edea dzo ame fe nususukpɔ ŋutete me. Enaa mɔfiafia le alesi woawɔ ase vivi le gbɔdɔdɔ me ŋu.” Ame bubuwo gblɔna be edea nufofo tso gbɔdɔdɔnyawo ŋu faa ŋukpe manɔmee fe dzi fo. Agbalẽŋlɔla Wendy McElroy gblɔ be, “amamaɖeɖe nuwɔnawo kpɔkpɔ ɖea vi na nyɔnuwo.”
Gake menye amesiamee da asi ɖe nya mawo dzi o. Zi geɖe la, wogblɔna be amamaɖeɖe nuwɔnawo kpɔkpɔe hea nuwɔnaa me tsonu vɔ̃ɖi kple nɔnɔme gbegblẽ geɖe vɛ. Ame aɖewo gblɔ be amamaɖeɖe nuwɔnawo kpɔkpɔ gbɔe nyɔnuwo gbɔdɔdɔ sesẽe kpakple ŋutasesẽ le nyɔnuwo kple ɖeviwo ŋu fe nuwɔna fomevi bubuwo tsona. Ted Bundy, si nye amewula vɔ̃ɖi aɖe lɔ̃ ɖe edzi be “amamaɖeɖe nuwɔna si me ŋutasẽnuwɔna le kpɔkpɔ dzroa ye vevie.” Egblɔ be: “Amamaɖeɖe nuwɔna kpɔla mete ŋu kpɔa nɔnɔme sia dzea sii enumake alo kpɔnɛ be enye kuxi sesẽ o. . . . Gake efe ame dzodzro alea . . . kplɔa ame dea gbɔdɔdɔnuwɔna siwo me ŋutasesẽ nɔna me. Mele gbe tem ɖe edzi be ʋɛʋɛʋɛ la, nɔnɔme sia mee ekpɔkpɔ hea ame yinɛ. Menye zãdodo ɖeka me koe nudzroame sia ɖona ame me o.”
Le alesi wole amamaɖeɖe nuwɔnawo ɖeɖe fia ŋu glãka hem madzudzɔmadzudzɔe kple alesi wòbɔ ɖe afisiafii ta la, ɖewohĩ àbia be, ‘Ðe Biblia na mɔfiame aɖe le nya sia ŋua?’
Biblia Ƒo Nu le Gbɔdɔdɔnyawo ŋu Tẽ
Le Biblia me la,wofo nu le gbɔdɔdɔnyawo ŋu tẽ nya aɖeke maɣlamaɣlae. (Mose V, 24:5; Korintotɔwo I, 7:3, 4) Salomo xlɔ̃ nu be: ‘Kpɔ dzidzɔ le wò ɖekakpui me srɔ̃ ŋu. Nà efe no nemu wò ɣesiaɣi.’ (Lododowo 5:18, 19) Wona gbɔdɔdɔnyawo kpakple afisi woɖe mɔ le wo ŋu se ɖo ŋuti ɖaŋuɖoɖo kple mɔfiame siwo me kɔ. Womeɖe mɔ ɖe gbɔdɔdɔ le srɔ̃ɖeɖoɖoa godo ŋu o. Nenema ke womeɖe mɔ ɖe gbɔdɔdɔnuwɔna nyɔŋu manɔdzɔdzɔmenu fomeviwo katã ŋu o.—Mose III, 18:22, 23; Korintotɔwo I, 6:9; Galatiatɔwo 5:19.
Le afisi woɖe mɔ ɖe eŋu le gɔ̃ hã la, wokpɔ mɔ na ameɖokuidziɖuɖu kple bubudede ame nɔewo ŋu. Apostolo Paulo ŋlɔ be: “Bubu nanɔ srɔ̃ɖeɖe me le amewo katã dome, eye womagafo ɖi srɔ̃ɖeba la o.” (Hebritɔwo 13:4) Taɖodzinu kple gɔmesese si nɔa amamaɖeɖe nuwɔnawo ɖeɖe fia ŋu mewɔ ɖeka kple nuxlɔ̃amenya sia le mɔ aɖeke nu kura o.
Amamaɖeɖe Nuwɔnawo Troa Taɖodzinu si Le Gbɔdɔdɔ Ŋu
Le esi tefe be gbɔdɔdɔ nanye ŋutsu kple nyɔnu dome lɔlɔ̃ vavã si de to ɖeɖe fia wo nɔewo le srɔ̃ɖeɖe si ŋu bubu le me la, amamaɖeɖe nuwɔnawo ɖia gbɔ gbɔdɔdɔ hetronɛ. Woɖea gbɔdɔdɔnuwɔna si me lɔlɔ̃ mele o kple nuwɔna ɖigbɔwo fiana be woawoe doa dzidzɔ na ame eye be wonyo. Ame ŋutɔ fe vivisese dzaa ame evelia fe nuhiahiãwo gbɔ kpɔkpɔ ɖewoɖewoe alo naneke kura mawɔmawɔ le wo ŋu dzie wotea gbe ɖo.
Wonaa wòdzena abe ɖe gbɔdɔdɔ fe vivisese dzaa ko ta nyɔnuwo, ŋutsuwo, kple ɖeviwo li ɖo ene. Nyatakaka aɖe gblɔ be: “Wonɔa ŋku lém ɖe ametia fe nɔnɔme ŋu hekpɔa mɔ be yewoakpɔ dzedzeme aɖe si mebɔ o atsɔ aɖɔ amea fe nyonyoe.” Nyatakaka bubu fo eta be: “Nyɔnuwo ɖeɖe fia wofe ŋkɔ mayɔmayɔe, be wonye amesiwo le klalo ɣesiaɣi na gbɔdɔdɔ, be wonye gbɔdɔdɔnu maɖinuwo na ŋutsuwo, kple ama ɖeɖe wo ɖe ga kple modzakaɖeɖe ta, mate ŋu aɖe nyɔnuwo afia be wonye amesiwo ŋu asixɔxɔ le abe ŋutsuwo ke ene, amesiwo ŋu wòle be woade bubui ahawɔ nu ɖe wo ŋu le lɔlɔ̃ me wòanya wɔ o.”
To vovo na nɔnɔme siawo la, Paulo ŋlɔ be, lɔlɔ̃ la “mewɔa nusi medze o. Media ye ŋutɔ tɔ o.” (Korintotɔwo I, 13:5) Biblia la xlɔ̃ nu ŋutsuwo be “woalɔ̃ woa ŋutɔwo wo srɔ̃wo abe woa ŋutɔwo fe ŋutilãwo ene” eye ‘woade bubu wo ŋu’ ke menye be woabu nyɔnuwo be gbɔdɔdɔ fe vivisese ta koe woli ɖo o. (Efesotɔwo 5:28; Petro I, 3:7) Ðe ame aɖe, eɖanye ŋutsu alo nyɔnu o, si nɔa ame bubuwo fe ama me kpɔm ɣesiaɣi le nɔnɔmetatawo me le nusi dze wɔma? Eye ɖe ame ma le bubu dem ame ŋu nyatefea? Ðokuitɔdidi kple ameɖokuiŋububu ye amamaɖeɖe nuwɔnawo kpɔkpɔ fãna ɖe ame me, ke menye lɔlɔ̃ o.
Nu bubu gali si ŋu wòle be míade ŋugble le. Abe alesi nu manyomanyo ɖesiaɖe fe dzodzro nyɔnyɔ ɖe ame me le ene la, etefe medidina hafi nusi nyɔa dzodzro ɖe ame me le gɔmedzedzea me va zua nu tsɛ eye enu fana o. Agbalẽŋlɔla aɖe gblɔ be: “Mlɔeba la, [amamaɖeɖe nuwɔna kpɔlawo] va dia amamaɖeɖe nuwɔna si gaɖi gbɔ hetɔ ŋku wu . . . Wote ŋu zia wofe kpeɖeŋutɔwo dzi dea gbɔdɔdɔnuwɔna ɖigbɔwo me . . . , woa [ŋutɔwo] fe ŋutete hena gbɔdɔdɔ fe lɔlɔ̃ ŋutɔŋutɔ ɖeɖe fia dzi ɖena kpɔtɔna.” Ðe nusia ɖi modzakaɖeɖe si me afɔku mele oa? Gake susu vevi bubu aɖe gali si ta wòle be woatsri amamaɖeɖe nuwɔnawo kpɔkpɔ ɖo.
Biblia la Kple Dzodzro Vɔ̃
Togbɔ be ame geɖe susu be naneke megblẽ le nusiwo anyɔ gbɔdɔdɔ fe dzodzro ɖe ame me ŋu bubu ŋu o alo afɔku mele wo me o hã la, Biblia ya mebui nenema o. Eɖe nu me eme kɔ fã be kadodo kplikplikpli aɖe le nusi míefãna ɖe susu me kple alesi míewɔa nui la dome. Kristotɔ nusrɔ̃la Yakobo gblɔ be: “Wotea amesiame kpɔna, ne eya ŋutɔ fe nudzodzro henɛ, eye wòblenɛ; emegbe la ne nudzodzro la fɔ fu la, edzia nuvɔ̃.” (Yakobo 1:14, 15) Yesu gblɔ be: “Amesiame, si ke kpɔ nyɔnu aɖe wòdzroe la, ewɔ ahasi kplii xoxo le efe dzi me.”—Mateo 5:28.
Abe alesi Yakobo kple Yesu siaa ɖee fia ene la, seselelãme kple dzodzro siwo le amegbetɔwo me nue wowɔa nu ɖo. Ne wodo ŋusẽ dzodzro mawo henyi wo la, wova zua nudzroame sẽŋuwo mlɔeba. Tsitretsitsi ɖe nudzroamewo ŋu sesẽna ŋutɔ eye woate ŋu ahe ame ade nuwɔna ŋutɔŋutɔ me mlɔeba. Eyata nusi míetsɔ dea míafe susu me ate ŋu akpɔ ŋusẽ ɖe nusi míava wɔ mlɔeba la dzi vevie.
Gbɔdɔdɔ fe susu me xɔxɔ na ame ate ŋu ado kplamatse míafe Mawu subɔsubɔ tẽ. Nu ma tae Paulo ŋlɔ be: “Eyata miwu mia ŋutinu, siwo [nye] ahasiwɔwɔ, makɔmakɔnyenye, fiẽŋufiẽŋui, nudzodzro vɔ̃ kple ŋukeklẽ, si nye trɔ̃subɔsubɔ.”—Kolosetɔwo 3:5.
Le afisia la, Paulo tsɔ gbɔdɔdɔ fe fiẽŋufiẽŋui sɔ kple ŋubiabiã, si nye dzodzro vɔ̃ si nɔa ame me ɖe nusi mele esi o ŋu. * Ŋubiabiã nye trɔ̃subɔsubɔ fomevi aɖe. Nukatae? Elabena ŋubiãla naa nusi le edzrom xɔa ŋgɔ na nusianu, enaa wòxɔa ŋgɔ na Mawu gɔ̃ hã. Amamaɖeɖe nuwɔnawo fãa nusi mele ame si o ŋuti dzodzro vɔ̃ ɖe ame me. Mawusubɔsubɔ ŋuti nuŋlɔla aɖe gblɔ be: “Ame bubu fe gbɔdɔdɔnuwɔna ye dim nèle be yeakpɔ. . . . Nusi ŋu nàva nɔ bubum koe nye gbɔdɔdɔnuwɔna ma si mele asiwò o la ŋuti dzodzro. . . . Nusi dzroa mí vevie lae míesubɔna.”
Amamaɖeɖe Nuwɔnawo Gblẽa Nu
Biblia xlɔ̃ nu be: ‘Nusiwo le dzadzɛ, nusiwo dze na lɔlɔ̃, nusiwo dze na gbɔgblɔ, ne nudzeamewɔwɔ aɖe li la, misusu nusiawo ŋuti!’ (Filipitɔwo 4:8) Amesi tsɔa efe ŋku kple susu ɖoa amamaɖeɖe nuwɔnawo ŋu le Paulo fe nuxlɔ̃amea gbem. Amamaɖeɖe nuwɔnawo mesɔ o elabena edaa nuwɔna si wòle be wòanɔ ɣaɣlafe wu nusianu la ɖe dugbadza ŋukpe manɔmee. Enye ŋukpenanu elabena eɖia gbɔ amewo henaa wowɔa nusi mele dzɔdzɔmenu o. Enye nusi me lɔlɔ̃ mele o elabena medoa tufafa alo belélename ɖe ŋgɔ o. Ðokuitɔdidi fe nudzodzro vɔ̃ koe wòdona ɖe ŋgɔ.
Amamaɖeɖe nuwɔnawo kpɔkpɔ naa agbagba si dzem Kristotɔ le be ‘yealé fu vɔ̃’ me gbɔdzɔna alo gblẽna elabena nuwɔna gbegblẽ ɖigbɔwoe wòɖena fiana. (Amos 5:15) Edea nuvɔ̃wɔwɔ fe dzi fo eye enye tsitretsitsi ɖe Paulo fe dzidefonamenya si wòŋlɔ na Efesotɔwo be “ke ahasiwɔwɔ kple makɔmakɔnyenye katã alo ŋukeklẽ la womagayɔ eŋkɔ gɔ̃ hã le mia dome o, abe alesi wòdze ame kɔkɔewo ene, kple ŋukpenanu . . . kple atsafofo, siwo medze o” la ŋu.—Efesotɔwo 5:3, 4.
Nu nyui aɖeke mele amamaɖeɖe nuwɔnawo kpɔkpɔ me o. Ekpɔa ŋusẽ ɖe ame dzi hegblẽa ame dome. Ate ŋu agblẽ fomedodowo me, etrɔa gbɔdɔdɔ fe ɖekawɔwɔ si le dzɔdzɔme nu wòzua ŋukpenanu wɔwɔ. Egblẽa ekpɔla fe susu kple gbɔgbɔmemenyenye dome. Edea ɖokuitɔdidi kple ŋukeklẽ nuwɔnawo fe dzi fo hefiaa amewo be woabu ame bubuwo abe nusiwo woatsɔ aɖi kɔ na wofe dzodzrowo ko ene. Egblẽa ame fe agbagbadzedze be yeawɔ nu nyui eye dzitsinya nyui nanɔ ye si la dome. Vevietɔ wu la, ate ŋu ade abi ame kple Mawu dome gbɔgbɔmefomedodo ŋu alo agblẽ edome. (Efesotɔwo 4:17-19) Nyatefee, amamaɖeɖe nuwɔnawo nye dɔvɔ̃ si wòle be woafo asa na.—Lododowo 4:14, 15
[Etenuŋɔŋlɔwo]
^ mm. 20 Menye gbɔdɔdɔ fe dzodzro si le dzɔdzɔme nu—si nye gbɔdɔdɔ fe dzodzro si anɔ ame me ɖe srɔ̃a ŋu la ŋue Paulo nɔ nu fom tsoe le afisia o.
[Nɔnɔmetata si le axa 14]
Amamaɖeɖe nuwɔnawo troa amesi fe vidzinu to vovo ŋuti nukpɔsusu


text:
Ðe Biblia Ƒo Nu Tso Nyɔnu-Kple-Nyɔnu Alo Ŋutsu-Kple-Ŋutsu Ƒe Srɔ̃ɖeɖe Ŋua?
Ale si Biblia ɖo eŋui
Mía Wɔla de sewo ku ɖe srɔ̃ɖeɖe ŋu tso gbe aɖe gbe ʋĩ ke hafi dziɖuɖuwo va te sewo dede ku ɖe srɔ̃ɖeɖe ŋu. Biblia fe agbalẽ gbãtɔ gblɔ na mí be: “Ŋutsu agblẽ fofoa kple dadaa ɖi ahaku ɖe srɔ̃a ŋuti, eye woanye ŋutilã ɖeka.” (1 Mose 2:24) Numekugbalẽ aɖe (Vine’s Expository Dictionary of Biblical Words) gblɔ be Hebrigbe me nya si gɔme woɖe be “srɔ̃” la fia “amegbetɔ nyɔnu.” Yesu ɖo kpe edzi be ele be ame siwo aɖe wo nɔewo la nanye “atsu kple asi.”—Mateo 19:4.
Eya ta ɖe Mawu ɖoe be srɔ̃ɖeɖe nanye kadodo sẽŋu aɖe si anɔ anyi ɖaa le ŋutsu kple nyɔnu dome. Wowɔ ŋutsu kple nyɔnu wosɔ nyuie na wo nɔewo ale be woakpe ɖe wo nɔewo ŋu ahakpɔ wo nɔewo fe seselelãme kple gbɔdɔdɔ fe nuhiahiãwo gbɔ, eye woadzi viwo.


text:
Atikewɔwɔ si Nàtia—Ðe Wòle Veviea?
Biblia Ƒe Nukpɔsusu
Atikewɔwɔ si Nàtia—Ðe Wòle Veviea?
LÃMEGBEGBLẼ, dɔléle, kple nuveviwɔame nye nusiwo ɖea fu na amefomea enuenu. Ame geɖe wɔa atike ne lãmesẽkuxi siawo dometɔ aɖe dze wo dzi. Yesu Kristo de dzesi viɖe siwo ate ŋu anɔ agbagbadzedze mawo ŋu, eye wògblɔ be “menye lãmesesẽtɔwoe hiãa gbedala o, negbe dɔlélawo ko.”—Luka 5:31.
Atikewɔlae Biblia ŋlɔla Luka, amesi ŋlɔ nya mawo la nye. (Kolosetɔwo 4:14) Ðewohĩ Luka fe atikeŋutinunya ɖe vi aɖewo na apostolo Paulo esime wozɔ mɔ ɖekae. Gake ɖe Ŋɔŋlɔawo na mɔfiame aɖewo le atikewɔmɔnu siwo nyo na Kristotɔwo ŋua? Ðe atikewɔmɔnu si nàtia le veviea?
Ŋɔŋlɔawo me Mɔfiamewo
Biblia ate ŋu afia mɔ ame le nyametsotso si me nunya le wɔwɔ me le atikewɔnyawo me. Le kpɔɖeŋu me, Mose V, 18:10-12 na eme kɔ be nuwɔnawo abe afakaka kple akunyawɔwɔ ene nye “ŋunyɔnu” na Yehowa. Nusiawo siwo ŋu wode se ɖo la kpe ɖe ‘gbɔgbɔyɔyɔ’ si ŋu Paulo xlɔ̃ nu le ŋu. (Galatiatɔwo 5:19-21) Eyata Kristotɔ vavãtɔwo tsria dɔléle dodokpɔ alo atikewɔmɔnu siwo me gbɔgbɔyɔyɔ le.
Biblia ɖe asixɔxɔ gã si Wɔla la dea agbe kple ʋu fe nukɔkɔenyenye ŋu hã fia. (Mose I, 9:3, 4) Esi Yehowa Ðasefowo ɖoe kplikpaa be yewoawɔ ɖe se si wode be ‘míatsri ʋu’ dzi ta la, wogbea atikewɔmɔnu siwo nye dada le Biblia fe se si nye be míatsri ʋu la dzi. (Dɔwɔwɔwo 15:28, 29) Esia mefia be wogbea atikewɔwɔ ɖesiaɖe o. Ke boŋ wodia atikewɔwɔ nyuitɔ kekeake na woawo ŋutɔ kple wo viwo. Gake wobiana tso atikenyalawo si be woawɔ atike siwo sɔ ɖe wofe subɔsubɔdzixɔsewo nu na yewo.
Lé Ŋku Ðe Wò Afɔɖeɖewo Ŋu
Fia Salomo xlɔ̃ nu be, “ame bebewu xɔa nya sia nya dzi sena; ke nunyala léa ŋku ɖe efe afɔɖeɖe ŋu.” (Lododowo 14:15) Ne atikewɔwɔ si woatia menye dada le Biblia fe gɔmeɖosewo dzi tẽ o hã la, ele be ame ‘nalé ŋku ɖe efe afɔɖeɖe ŋu.’ Menye atikewɔmɔnuwo katãe ɖea vi o. Menye ɖe Yesu nɔ asi dam ɖe atikewɔmɔnu siwo katã nɔ anyi le efe ŋkekea me la dzi esime wògblɔ be ‘dɔlélawo hiã gbedala’ o. Enya be atikewɔmɔnu aɖewo nyo eye bubuwo nye ameflunuwo. *
Nenema ke egbea atikewɔmɔnu aɖewo anye nu dzodzro, alo ametafatafa gɔ̃ hã. Ŋumaɖɔɖo ate ŋu ana ame nade eɖokui afɔku me madzemadzee. Ele be woade dzesii hã be ate ŋu adzɔ be atike si xɔ ame aɖe la maxɔ ame bubu o—alo agblẽ nu le eŋu gɔ̃ hã. Ne nunyala le nyametsotso wɔm ku ɖe atikewɔnyawo ŋu la, ade ŋugble le mɔnuawo ŋu nyuie, tsɔ wu be ‘wòaxɔ nya sia nya dzi ase,’ ne wòle aɖaŋuɖoɖo xɔm tso exɔlɔ̃ siwo si susu nyui le gbɔ gɔ̃ hã. Aɖe ‘susuŋudɔwɔwɔ’ afia ne edi nyatakaka si ŋu kakaɖedzi le bene wòate ŋu awɔ tiatia si sɔ.—Tito 2:12.
Nukpɔsusu si Sɔ Nanɔ Asiwò eye Nàda Asɔ
Esɔ be woatsi dzi ɖe ame fe lãmesẽ ŋu. Dzitsitsi si da sɔ ɖe ame fe ŋutilã me lãmesẽmenɔnɔ ŋu nye ŋudzedzekpɔkpɔ ɖeɖefia ɖe agbe fe nunana kple Mawu si nye Enala ŋu. (Psalmo 36:10) Togbɔ be Kristotɔwo di be woawɔ atike si sɔ na yewo hã la, ele be woada asɔ le lãmesẽnyawo gome. Le kpɔɖeŋu me, ne amesi le lãmesẽ me alesi dze va tsi dzi ɖe lãmesẽmenɔnɔ kple kamedede ŋu wògbɔ eme la, ate ŋu ana wòaŋe aɖaba afu ‘nusiwo le vevie wu’ dzi.—Filipitɔwo 1:10; 2:3, 4.
Nyɔnu aɖe si dze dɔ eye wòtsi dzi vevie le Yesu fe ŋkekea me la ‘gblẽ nusiwo katã le esi,’ tsɔ nɔ gbedada dim na dɔléle si nɔ eŋu ɣeyiɣi didi la. Nukae do tso eme? Le esi tefe be wòakpɔ dɔyɔyɔ la, ɖeko efe nɔnɔmea gagblẽ ɖe edzi, eye anɔ eme be ena wòtɔtɔ ɖe edzi. (Marko 5:25, 26) Ewɔ ɖesiaɖe si wòate ŋui be yeakpɔ gbɔdzɔe, gake medze edzi o. Efe nutefekpɔkpɔa ɖe afisi atikewɔwɔŋutinunya si nɔ anyi le efe ŋkekea me yi ŋgɔ se ɖo fia. Egbea gɔ̃ hã, togbɔ be wowɔ ŋgɔyiyi le atikeŋutinunya kple mɔ̃ɖaŋuŋutinunya me hã la, ame geɖe le nɔnɔme ma tɔgbe me. Eyata ele be nukpɔsusu si sɔ nanɔ ame si le nusiwo atikeŋutinunya ate ŋu awɔ ŋu. Womate ŋu anɔ lãmesẽ blibo me fifia o. Kristotɔwo de dzesii be ɣeyiɣi si me Mawu ‘ayɔ dɔ dukɔwo’ la kpɔtɔ le etsɔme. (Nyaɖeɖefia 22:1, 2) Eyata ele be atikewɔnyawo ŋuti nukpɔsusu si da sɔ nanɔ mía si.—Filipitɔwo 4:5.
Edze fã be tiatia siwo míewɔna la le vevie. Eyata ne wòva hiã be míawɔ nyametsotso le atikewɔwɔ ŋu la, ele be tiatia si míawɔ naɖe míafe didi be míanɔ lãmesẽ me kple míafe didi be míanɔ fomedodo nyui me kple Mawu afia. Ne míele ewɔm nenema la, míate ŋu ayi edzi atsɔ dzidefo anɔ mɔ kpɔm na Yehowa fe ŋugbe si wòdo be le ŋutikɔkɔe xexe yeye si gbɔna me la, ‘duametɔ aɖeke magblɔ be, yele dɔ lém o,’ la fe emevava.—Yesaya 33:24.
[Etenuŋɔŋlɔ]
^ mm. 9 Le kpɔɖeŋu me, le Dioscorides fe fe alafa gbãtɔ me atikewɔwɔ ŋuti numekugbalẽ me la, egblɔ be asrã dzẽ (jaundice) dada fe mɔnu aɖee nye be woano wein kple gbɔmi si woblu! Gake míenya be nuwɔna ma agblẽ dɔnɔa fe kuxiwo ɖe edzi godoo.
[Nɔnɔmetata si le axa 30]
“Atikewɔla La,” fe 1891, si Afetɔ Luke Fildes ta
[Afi Si Míexɔ Mɔɖeɖe Tso]
Tate Gallery, London/Art Resource, NY


text:
Kuxiwo Gbɔ Kpɔkpɔ
Nu Vevi Siwo Nana Ƒomewo Kpɔa Dzidzɔ
Kuxiwo Gbɔ Kpɔkpɔ
Srɔ̃ŋutsua gblɔ be: “Mía vi ɖetugbuiawo ɖe?”
Srɔ̃nyɔnua gblɔ be: “Woyi awu yeyewo fle ge.”
Srɔ̃ŋutsua gblɔ be: [Dziku kple ɣlidodoe wòtsɔ gblɔe] “Èbe nu ka? ‘Woyi awu yeyewo fle ge aleke’? Menye nyitsɔ laa koe wofle nudodo yeyewo oa?”
Srɔ̃nyɔnua gblɔ be: [Etsɔ vevesese kple nuteɖeamedzi ɖe eɖokui nu le esi wòse le eɖokui me be ye srɔ̃ le fɔ bum ye ta] “Gake woɖe nuwo fe asi dzi ɖe. Azɔ hã, wobiam, eye meɖe mɔ na wo.”
Srɔ̃ŋutsua gblɔ be: [Dzi kui eye wòdo ɣli] “Ènya be nyemedina be ɖeviawo nafle nane ne womebiam hafi o! Nu ka tae nètsi dzi wɔ nyametsotsoa le ɖokuiwò si?”
KUXI kawo gbɔe nèkpɔ be ele be srɔ̃tɔ siawo nakpɔ? Edze fãa be srɔ̃ŋutsua mete ŋu léa efe dziku nu o. Azɔ hã, edze abe srɔ̃tɔ siawo fe susu mewɔ ɖeka le ablɔɖe ale si nu woana wo viawo la gome o ene. Eye edze hã be womete ŋu ɖoa dze kple wo nɔewo nyuie o.
Srɔ̃ɖeɖe aɖeke mede blibo o. Kuxi aɖewo ado mo ɖa le srɔ̃tɔwo dome kokoko. Woɖanye kuxi gãwo alo suewo o, ele vevie be srɔ̃ŋutsu kple srɔ̃nyɔnu nasrɔ̃ ale si woakpɔ wo gbɔe. Nu ka tae?
Ne kuxiwo do mo ɖa eye womekpɔ wo gbɔ enumake o la, wote ŋu va zua mɔxenu na srɔ̃tɔwo dome dzeɖoɖo. Fia nyanu Salomo gblɔ be: “Dzrewɔwɔ le abe fiasã fe gametiwo ene.” (Lododowo 18:19) Aleke nàwɔ ana be dzeɖoɖo fe kadodo nyui nanɔ mia dome ne miele kuxiwo gbɔ kpɔm?
Abe ale si ko ame fe dzi kple dzitodzito wɔa akpa vevi aɖe le nana be ʋu nasi to lãmekawo me nyuie me ene la, nenema kee lɔlɔ̃ɖeɖefia kple bubu deto dede ame nɔewo ŋu nye nɔnɔme vevi siwo naa dzeɖoɖo fe kadodo nyui nɔa srɔ̃tɔwo dome. (Efesotɔwo 5:33) Le kuxiwo gbɔ kpɔkpɔ me la, lɔlɔ̃ aʋã srɔ̃tɔawo woaŋe aɖaba afu wo nɔewo fe vodada siwo wowɔ va yi—kple ale si wogblẽ nu le wofe seselelãme ŋu—la dzi, eye woatsɔ susu aɖo kuxi si do mo ɖa la koŋ gbɔ kpɔkpɔ ŋu. (1 Korintotɔwo 13:4, 5; 1 Petro 4:8) Srɔ̃tɔ siwo dea bubu wo nɔewo ŋu la gbɔa dzi ɖi be yewo srɔ̃ naɖe efe seselelãmewo agblɔ faa, eye wodzea agbagba ɖoa to sea nu si efe nyaawo fia, ke menye nyagbɔgblɔawo ɖeɖe ko o, la gɔme.
Afɔ Ene Siwo Nàɖe Le Kuxiwo Gbɔ Kpɔkpɔ Me
De ŋugble le afɔɖeɖe ene siwo gbɔna la ŋu eye nàde dzesi Biblia me gɔmeɖose siwo ate ŋu akpe ɖe ŋuwò be nàkpɔ kuxiwo gbɔ le lɔlɔ̃ kple bubudede ame ŋu me.
1. Miɖo ɣeyiɣi ɖi koŋ na nyaa me dzodzro. ‘Ɣeyiɣi li na nu sia nu, ɖoɖoeziɣi li, eye nufoɣi li.’ (Nyagblɔla 3:1, 7) Abe ale si wòdze le srɔ̃tɔ siwo ŋu míefo nu tso le gɔmedzedzea me gome ene la, kuxi aɖewo ate ŋu ana srɔ̃tɔwo nado dziku vevie. Ne edzɔ alea la, ɖu ɖokuiwò dzi nàdzudzɔ nyahehe—‘nàzi ɖoɖoe’—bene wò dzikua nagava fla o. Miate ŋu akpɔ miafe srɔ̃ɖeɖea ta tso afɔku geɖewo me ne miewɔ ɖe Biblia fe aɖaŋuɖoɖo sia dzi: ‘Dzregɔmetoto le abe ale si woŋɔa tɔe ene; eya ta dzudzɔ hafi wòava do gã.’—Lododowo 17:14.
Gake “nufoɣi” hã li. Abe ale si ko ne womeŋlɔ gbewo o woyia edzi tsina kabakaba ene la, ɖeko kuxi siwo gbɔ womekpɔ o la hã va doa gã ɖe edzi. Eya ta megaŋe aɖaba fu nyaa dzi kple susu be enu ava yi o. Ne mieɖe asi le kuxi aɖe me dzodzro ŋu bene miafe dziku nu nagafla o ta la, anyo be nàde bubu srɔ̃wòa ŋu to ɣeyiɣi bubu aɖe didi emegbe hena eme dzodzro me. Ewɔwɔ alea akpe ɖe mi ame evea siaa ŋu be miaɖe nɔnɔme si fe dzi Biblia de fo la afia be: “Miafe dzibibi la naganɔ anyi ɣe naɖo to ɖe edzi o.” (Efesotɔwo 4:26) Gake ele be nàkpɔ egbɔ be yedi ɣeyiɣi miekpɔ nya la gbɔ abe ale si nèdo ŋugbee ene.
TE MƆNU SIA KPƆ: Miɖo ɣeyiɣi aɖe ɖi koŋ le kwasiɖa ɖe sia ɖe me si miatsɔ adzro fomekuxiwo me. Ne mienya be yewodoa dziku kabakaba le ŋkekea fe ɣeyiɣi aɖewo koŋ me—le kpɔɖeŋu me, ne miegbɔ tso dɔme teti alo ne mieɖu nu haɖe o—la, miɖoe be yewomadzro kuxiwo me ɣemaɣiwo o. Ke boŋ mitia ɣeyiɣi si me mi ame evea siaa miafe dzi dze eme hena numedzodzroa wɔwɔ.
2. Gblɔ wò nukpɔsusu le anukwareɖiɖi kple bubu me. “Mia dome ame sia ame neto nyatefe na ehavi.” (Efesotɔwo 4:25) Ne srɔ̃tɔe nènye la, hawòvi si te ɖe ŋuwò wue nye srɔ̃wò. Eya ta ne èle nu fom na srɔ̃wòa la, gblɔ ale si tututu nèle sesem le ɖokuiwò me la nɛ naneke maɣlamaɣlae. Margareta, * si nye srɔ̃tɔ fe 26 enye esia la, gblɔ be: “Esi meɖe srɔ̃ teti la, mekpɔa mɔ be ne kuxiwo do mo ɖa la, srɔ̃nye ŋutɔ anya ale si tututu mase le ɖokuinye me. Gake meva kpɔe be mesɔ be manɔ mɔ kpɔm nenema o. Fifia medzea agbagba ɖea nye tamesusuwo kple seselelãmewo gblɔna nɛ wo me kɔna nyuie.”
Ðo ŋku edzi be, ne miele kuxi aɖe me dzrom la, menye wò taɖodzinue nye be nàɖu dzi alo nàkpe futɔ aɖe dzi o, ke boŋ taɖodzinuae nye be nàna srɔ̃wòa nase wò nukpɔsusuwo gɔme nyuie. Be nàwɔ esia dzidzedzetɔe la, gblɔ nu si nèsusu be eyae nye kuxia, emegbe gblɔ ɣeyiɣi siwo me kuxia doa mo ɖa, eye nàɖe ale si kuxia naa nèsena le ɖokuiwò me la me nɛ. Le kpɔɖeŋu me, ne ale si srɔ̃wòa daa nuwo ɖe afi sia afi ye doa dziku na wò la, àte ŋu agblɔ nɛ bubutɔe be, ‘Ne ègbɔ tso dɔme eye nèɖe wò awuwo kɔ ɖe anyigba la, [ɣeyiɣi si kuxia doa mo ɖa kple nu si kuxia nye gbɔgblɔ] mesena le ɖokuinye me be esia menye ŋudzedzekpɔkpɔ ɖeɖe fia ɖe agbagba siwo medzena le beléle na afea me ŋu o [ale si tututu nèsena le ɖokuiwò me gbɔgblɔ].’ Emegbe gblɔ nu si nèbu be anye kuxia gbɔ kpɔnu la nɛ tufafatɔe.
TE MƆNU SIA KPƆ: Hafi nàte ŋu aɖe wò nukpɔsusuwo agblɔ na srɔ̃wòa wo me nakɔ nyuie la, anyo be nàŋlɔ nu si nèbu be eyae nye kuxia kple ale si nàdi be yewoawɔ akpɔ egbɔ la ɖi.
3. Ðo to srɔ̃wòa nyuie eye nàse efe seselelãmewo gɔme nɛ. Nusrɔ̃la Yakobo ŋlɔ bena ele be Kristotɔwo “naɖe abla le nusese me, nanɔ blewu le nufofo me, nanɔ blewu le dziku me.” (Yakobo 1:19) Nu siwo naa dzidzɔ menɔa srɔ̃ɖegbenɔnɔ me o wu la dometɔ ɖekae nye sese le ame ɖokui me be ye srɔ̃ mesea ale si yesena le ye ɖokui me le kuxi aɖe ŋu la gɔme na ye o. Eya ta ɖoe kplikpaa be yemana ye srɔ̃ nase le eɖokui me nenema o!—Mateo 7:12.
Wolfgang, si ɖe srɔ̃ fe 35 sɔŋ enye esia la, gblɔ be: “Ne míele kuxiwo me dzrom la, mexaxana le ɖokuinye me, vevietɔ ne srɔ̃nye mese nye nukpɔsusuwo gɔme nam o.” Dianna, si ɖe srɔ̃ fe 20 enye esia la, gblɔ be, “Zi geɖe la, metoa nyatofoe na srɔ̃nye be meɖoa tom nyuie ne míele fomekuxiwo me dzrom o.” Aleke miawɔ akpɔ kuxi sia gbɔ?
Mègasusu be yenya nu si le susu me na ye srɔ̃ kple ale si wòle sesem le eɖokui me o. Mawu fe Nya la gblɔ be: “Nuwɔwɔ le ame ɖokui si la, dzre sɔŋ ko wòhena vae, ke nunya le ame siwo léa nyawo kpɔna ɖekae la si.” (Lododowo 13:10, NW) De bubu srɔ̃wòa ŋu to mɔɖeɖe nɛ be wòaɖe efe nukpɔsusuwo agblɔ faa nyamatsomatso le enui me. Emegbe, be nàkpɔ kakaɖedzi be yese nu si srɔ̃wòa gblɔ gɔme nyuie la, gbugbɔ gblɔ efe nyaawo le wò ŋutɔ wò nyagbewo me nɛ, ke hã, neganye le fewuɖuɖu alo le dziku me o. Ðe mɔ na srɔ̃wòa wòaɖɔ wò ɖo le efe nya siwo gɔme wòkpɔ be mese nyuie o gome. Wò ɖeka mègaxɔ nyawo katã gblɔ o. Miɖe mɔ mia dometɔ ɖe sia ɖe nagblɔ efe nukpɔsusuwo faa va se ɖe esime mi katã mialɔ̃ ɖe edzi be yewose yewo nɔewo fe nukpɔsusu kple seselelãmewo gɔme le kuxia ŋu.
Nyatefee, toɖoɖo srɔ̃wòa nyuie ahalɔ̃ ɖe efe nukpɔsusu dzi bia ɖokuibɔbɔ kple dzigbɔɖi. Gake ne èxɔ ŋgɔ le bubu ma tɔgbi dede srɔ̃wò ŋu me la, anɔ bɔbɔe na srɔ̃wòa hã be wòabu wò.—Mateo 7:2; Romatɔwo 12:10.
TE MƆNU SIA KPƆ: Ne ègbugbɔ le nya siwo srɔ̃wòa ɖe gblɔ na wò gblɔm nɛ la, mègazã nyagbe siwo tututu wòzã o. Tsɔ veveseseɖeamenu gbugbɔ ale si nèse srɔ̃wòa fe nyawo kple seselelãmewo gɔmee la gblɔ le wò ŋutɔ wò nyagbewo me.—1 Petro 3:8.
4. Milɔ̃ ɖe kuxia gbɔ kpɔnu ɖeka dzi. “Ne ame le eve la, enyo wu ame ɖeka, elabena woakpɔ fetu nyui ɖe wofe agbagbadzedzewo ta. Elabena ne wo dometɔ ɖeka dze anyi la, nɔvia afɔe ɖe tsitre.” (Nyagblɔla 4:9, 10) Ne srɔ̃tɔwo wɔa nu aduadu hekpea asi ɖe wo nɔewo ŋu ko hafi woate ŋu akpɔ wofe srɔ̃ɖeɖe me kuxiwo gbɔ.
Ele eme be srɔ̃ŋutsue Yehowa ɖo fomea fe tae ya. (1 Korintotɔwo 11:3; Efesotɔwo 5:23) Gake tanyenye mefia amegãɖuɖu o. Srɔ̃ŋutsu dzeaɖaŋu matso le eɖokui si awɔ nyametsotso srɔ̃a fe nukpɔsusu mabiamabiae o. David, si ɖe srɔ̃ fe 20 sɔŋ ye nye esia la, gblɔ be: “Medzea agbagba dia nu si me mía kple srɔ̃nye fe susu wɔ ɖeka le, si ade mía kplii siaa dzi hafi wɔa nyametsotso.” Nyɔnu aɖe si ŋkɔe nye Tanya, si ɖe srɔ̃ fe adree nye esia la, gblɔ be: “Menye ame si tɔ dzɔ kple ame si tɔ medzɔ o fe nya ye o. Ɣeaɖewoɣi la, míafe nukpɔsusuwo koe toa vovo le kuxi aɖe gbɔ kpɔkpɔ me. Mekpɔe be nu vevi si kpena ɖe ame ŋu wokpɔa dzidzedzee nye dadasɔ kple nugɔmesese ɖeɖe fia.”
TE MƆNU SIA KPƆ: Mitu nuwɔwɔ ɖekae fe nɔnɔme ɖo to ale si mi ame evea siaa miaŋlɔ kuxi aɖe gbɔ kpɔnu vovovo siwo va susu me na mi la ɖi me. Esia megbe la, migbugbɔ dzro susu vovovo siwo mieŋlɔ ɖi la me ahakpɔe ɖa be eka mee mi ame evea siaa fe susu wɔ ɖeka le hã. Eye le ɣeyiɣi kpui aɖe megbe la, migbugbɔ dzro nyametsotso si miewɔ me kpɔ be miete ŋu wɔ ɖe edzi loo, alo afi kae miekpɔ dzidzedze le eŋu dɔ wɔwɔ me se ɖo hã.
Miwɔ Nu Aduadu, Ke Menye Le Mia Ðokui Si O
Yesu tsɔ srɔ̃ɖeɖe sɔ kple kɔkuti esime wògblɔ be: “Nu si Mawu bla [ɖe kɔkuti ɖeka te] la, ame aɖeke negama eme o.” (Mateo 19:6) Le efe ŋkekea me la, kɔkuti nye ati aɖe si woblana ɖe lã eve fe kɔ ŋu bene woate ŋu awɔ dɔ aduadu. Ne lãawo mewɔ nu le ɖekawɔwɔ me o la, womate ŋu awɔ dɔ nyuie o, eye kɔkutia abebe kɔ na wo vevie. Gake ne wowɔ dɔ aduadu la, woate ŋu ahe nu kpekpewo alo aŋlɔ agble.
Nenema kee, ne atsu kple asi do kpo nuwɔwɔ aduadu la, woakpe fu le srɔ̃ɖeɖe fe kɔkuti la te. Le go bubu me la, ne wosrɔ̃ ale si woawɔ nu le ɖekawɔwɔ me la, woate ŋu akpɔ kuxi ɖe sia ɖe kloe gbɔ eye woakpɔ viɖe geɖe le wofe dɔwɔwɔwo me. Srɔ̃ŋutsu aɖe si ŋkɔe nye, Kalala, si dzi dzɔna ŋutɔ la, fo nya sia ta ale: “Ƒe 25 ye nye esia mía kple srɔ̃nye míetoa nufofo faa tso míafe kuxiwo ŋu naneke maɣlamaɣlae, nugɔmesese na mía nɔewo, gbedodoɖa na Yehowa ahabia efe kpekpeɖeŋu, kpakple Biblia me gɔmeɖosewo dzi wɔwɔ dzi kpɔa míafe kuxiwo gbɔ.” Ðe miawo hã miate ŋu awɔe nenema?
BIA ÐOKUIWÒ BE . . .
▪ Kuxi ka mee medi vevie be mía kple srɔ̃nye míadzro?
▪ Aleke mate ŋu aɖee afia be mese ale si tututu srɔ̃nye se le eɖokui me le nya sia me la gɔme?
▪ Ne metea tɔ ɖe nye nukpɔsusuwo dzi ɣesiaɣi la, kuxi kae wòate ŋu ahe vae?
[Etenuŋɔŋlɔ]
^ mm. 17 Míetrɔ ŋkɔ aɖewo.


text:
Fuɖeɖe—Menye Kuxia Gbɔ Kpɔnu Bɔbɔetɔ O
Fuɖeɖe—Menye Kuxia Gbɔ Kpɔnu Bɔbɔetɔ O
TSO ɖevime ke la, Bill nya be fuɖeɖe nye nu vɔ̃ gã si sɔ kple amewuwu. Gake nukpɔsusu sia si nɔ esi hena fe blananewo la va trɔ le fe 1975 me esime kuxi sia va dze ŋgɔ eya ŋutɔ. Efe ahiãvi, Victoria, fɔ fu, eye Bill kpɔe be yemele klalo atsɔ srɔ̃ɖeɖe alo dzilanyenye fe agbanɔamedziwo o. Bill gblɔ be: “Enumake mewɔ nyametsotso si mekpɔ be ele bɔbɔe wu, eye megblɔ na Victoria be ele be wòaɖe fua.”
Nu si Bill yɔ be nyametsotso si le bɔbɔe wu le fufɔfɔ si ŋu womewɔ ɖoɖo ɖo o alo esi womedi o gome la bɔ ŋutɔ. Numekuku aɖe si wowɔ le xexea me godoo le fe 2007 me ɖee fia be ame siwo ade miliɔn 42 ye ɖe fu le fe 2003 me le xexea me godoo. Nyɔnu siwo ɖea fu la nyea yevuwo, ameyibɔwo kple dukɔ ɖe sia ɖe me tɔ siwo le subɔsubɔha vovovowo me, ame siwo nye gatɔwo kple ame dahewo siaa, agbalẽnyawo kple agbalẽmanyalawo, kple fe vovovo xɔlawo—tso fe siwo me nyɔnuviwo tea liɔliɔ dzi va ɖo ɣeyiɣi si me nyɔnuwo dzudzɔa dzinukpɔkpɔ dzi. Ne èfɔ fu evɔ mèle mɔ kpɔm nɛ o ɖe, nu kae nàwɔ? Nu ka tae ame geɖe tianɛ be yewoaɖe fua?
‘Tiatia Bubu Aɖeke Megali Mawɔ Wu Esia O’
Nyɔnu aɖe si xɔ fe 35 gblɔ be: “Ðeko meto fufɔfɔ fe ɣeyiɣi sesẽ aɖe me hese veve ŋutɔ hafi dzi vi koe nye ma, eye gakuxiwo kple nuteɖeamedziwo do agbogbo ɖe fomea dzi. Eye kwasiɖa ade pɛ le nye vidzidzia megbe la, megafɔ fu ake. Míetso nya me be maɖe fua. Menya le nye dzi me be menyo o, gake tiatia bubu aɖeke megali mawɔ wu esia o.”
Nu vovovowoe wɔnɛ be nyɔnuwo tianɛ be yewoaɖe fu, nu siawo ate ŋu anye gakuxiwo, ŋutsu kple nyɔnu dome masɔmasɔ, alo tagbɔsesẽ le ame ŋu, si wɔnɛ nyɔnuwo megadina be fomedodo aɖeke naganɔ yewo kple ŋutsua dome o. Alo ate ŋu anye be fua fɔfɔ ɣemaɣi mesɔ ɖe nyɔnua alo atsu kple asia fe ɖoɖowo dzi o.
Ɣeaɖewoɣi la, wotianɛ be yewoaɖe fu atsɔ akpɔ ŋkɔ nyui si le yewo ŋu la ta. Esia nye nyatefe le fuɖeɖe fe nya si ŋu Ðɔkta Susan Wicklund fo nu tso le efe agbalẽ si fe tanyae nye Nya Ɣaɣla Sia Si Bɔ—Nye Nutefekpɔkpɔ Le Fuɖeɖe Na Amewo Me, la me (This Common Secret—My Journey as an Abortion Doctor). Nyɔnuvi aɖe si va egbɔ be wòaɖe fu na ye la ʋu eme be: “Dzinyelawo doa vevie nu le mawusubɔsubɔ me ŋutɔ . . . Ne medzi vi evɔ nyemeɖe srɔ̃ o la, afo ɖi wofe ŋkɔ. Ana wo xɔlɔ̃wo katã akpɔe be wo via wɔ nu vɔ̃.”
Eye Ðɔkta Wicklund biae be: “Enyo, le wofe susu nu la, èwɔ nu vɔ̃, gake aleke woawo ya bua fuɖeɖee?” Nyɔnuvia ʋu eme be: “Hmm, fuɖeɖea? Enye nu vɔ̃ si womatsɔ ake gbeɖe o. Gake esiae nye esi le bɔbɔe wu elabena anɔ ɣaɣla. Ne meɖe fu la, [dzinyelawo] fe sɔlemexɔlɔ̃wo manya gbeɖe o.”
Aleke ke nɔnɔmea ɖale o, zi geɖe la, menɔa bɔbɔe be ame ŋutɔ natiae be yeaɖe fu o. Eye zi geɖe la, enye nu si tena ɖe ame dzi vevie. Gake fuɖeɖee nye kuxia gbɔ kpɔnu bɔbɔetɔa?
Bu Emetsonuwo Ŋu Kpɔ
Numekuku aɖe si wowɔ le fe 2004 me le Russia nyɔnu 331 kple Amerika nyɔnu 217 ŋu, siwo ɖe fu le nɔnɔme aɖewo ta, la ɖee fia be eva te ɖe fufofo eve siawo dometɔ ɖe sia ɖe fe afã kloe dzi be yewoɖe fua. Russia nyɔnuawo dometɔ 50 kloe le alafa me kple Amerika nyɔnuawo dometɔ 80 le alafa me “bu fɔ” wo ɖokuiwo ɖe fua ɖeɖe ta. Amerika nyɔnuawo dometɔ 60 le alafa me ‘mete ŋu tsɔ nuwɔna sia ke wo ɖokuiwo o.’ Esi wònye be nyɔnu geɖe—siwo dome ame siwo mesubɔa Mawu o hã le—va bua fɔ wo ɖokuiwo ne woɖe fu vɔ megbe la, ke nu ka tae ɖetugbi geɖewo gakpɔtɔ ɖea fu ɖo?
Zi geɖe la, ɖe wofoa nya ɖe wo nu vevie be woaɖe fu. Dzilawo, amesrɔ̃, alo xɔlɔ̃ aɖewo siwo susu be yewole nyui dim na ame ate ŋu ade dzi fo na ame be wòaɖe fu, esi wosusui be fua ɖeɖe nyo wu edzidzi ta. Esia ate ŋu awɔe be ame atsɔ dzitsitsi awɔ nyametsotso evɔ manya nu gobi aɖeke tso nɔnɔmea ŋu o. Ke hã, Ðɔkta Priscilla Coleman, si nye susumefuɖename siwo fuɖeɖe ate ŋu ahe vɛ ŋuti nunyala bibi aɖe la, gblɔ be: “Ne nuteɖeamedzi siwo dona tso nyametsotsoa wɔwɔ kple fua ɖeɖe me nu va yi vɔ eye nyɔnuawo fe seselelãmenusese kple tamebubuŋutete le dzɔdzɔmenu gaɖo nɔnɔme nyuitɔ me la, zi geɖe la, fɔbuameɖokui kple blanuiléle va ɖea fu na wo vevie, eye evea wo be yewoɖe fua.”
Zi geɖe la, nu si ta wòvea wo ɖo la nɔa te ɖe biabia sia dzi: Ðe fuɖeɖea nye agbe si dze egɔme xoxo la ɖeɖe ɖa? Numekuku tsitotsito aɖe si Habɔbɔ Si Wɔa Numekuku Tso Fuɖeɖe Ŋu, si le South Dakota la wɔ tso nya sia ŋu ɖee fia be “ɖe woble” funɔ geɖe siwo nɔ fuɖeɖe ŋu bum “wosusui be ‘lãmeka’ dzro aɖe ko ɖem wole ɖa, eye wogblɔ be ne ɖe wogblɔ nyatefea na yewo la, anye ne yemeɖe fua o.”
Le “veve si gbegbe nyɔnuawo se kple ale si gbegbe nua gbã dzi na woe ŋuti nya” si nyɔnu 1,940 gblɔ la me dzodzro megbe la, numekulawo fo nya ta be: “Nuxaxa ɖe vi si wogblɔ na wo be menye vi haɖe o fe ku ta va naa nyɔnu siawo dometɔ geɖe doa dziku vevie.” Numekukua gblɔ hã be “zi geɖe la, ne nyɔnua va nya be ɖe yewu ye via la, ŋusẽ si wòkpɔna ɖe efe susu dzi la gblẽa nu le eŋu.”
Gake nu kae nye nyatefea? Ðe fuɖeɖe nye lãmeka dzro aɖe ko ɖeɖe ɖa le funɔ fe dɔ mea? Ðe vinɔdɔme nye ame ŋutɔŋutɔ esime wògakpɔtɔ le vidzidɔ mea?—g09 06-E.
[Aɖaka/Nɔnɔmetata siwo le axa 4]
ALE SI NUWO VA NƆ NA AME SIWO DZII KPLE AME SIWO ÐEE
Wowɔ numekuku aɖe le fe 2006 me, si me wogbugbɔ nyɔnu siwo fɔ fu le wofe fewuiwo me fe agbemeŋutinyawo me dzro. Ame siwo ŋu numekukua ku ɖo la dometɔ afã dzi via, eye wo dometɔ afã hã ɖe fua. Numekukua fo nya ta be “ame siwo dzi via la mehiãa susumedɔdalawo fe aɖaŋuɖoɖo boo aɖeke o, alɔ̃madɔmadɔ fe kuxi meɖea fu na wo fũu o, eye womefoa wo ɖokuiwo ɖe gbe muamewo nono me abe ame siwo ɖe fua ene o.”—Journal of Youth and Adolescence.
Nyatakaka bubu aɖe fo nu tso “nu siwo do tso numekuku tsitotsito ene, siwo wowɔ le xexea me godoo la,” ŋu. Nu kae numekuku siawo ɖe fia? Wokpɔe be: “Tagbɔdɔléle fomevi vovovowo ɖea fu na nyɔnu siwo ɖe fu kpɔ la wu nyɔnu siwo meɖe fu kpɔ o.”—Report of the South Dakota Task Force to Study Abortion—2005.


text: 6 Benyamin viwo lee! Misi tso Yerusalem miayi aɖadi sitsofe.Miku lãdzo+ le Tekoa;+Eye misi dzokakati ɖe Bet-Hakerem!Elabena vɔ̃ gbɔna, ɛ̃, gbegblẽ gã aɖe ho tso dziehe gbɔna.+2 Zion vinyɔnu la ɖi nyɔnu dzetugbe si wowɔ vi na.+3 Lãkplɔviwo kple wofe lãhawo aho va.Woatu wofe agbadɔwo ɖe eŋu godoo,+Wo dometɔ ɖe sia ɖe fe lãha le gbe ɖum le efe kpɔkplɔ te.+4 “Midzra ɖo ne míaho aʋa* ɖe eŋu!Mitso míaɖadze edzi le ŋdɔkutsu dzatsɛ!”“Baba na mí, elabena zã do vɔ,Elabena ɣetrɔ fe vɔvɔli le kekem ɖe enu!”5 “Mitso míaɖadze edzi le zã me,Ne míagbã efe mɔ́ sesẽwo.”+6 Elabena ale aʋakɔwo fe Yehowa gblɔe nye esi:“Milã atiwo, eye mifu kpo ɖe Yerusalem ŋu.+Eyae nye du si woabia akɔntae.Ameteteɖeanyi ɖeɖe sɔŋ koe yɔe.+7 Ale si vudo nana eme tsi fanae la,Nenemae wòna efe nu vɔ̃ɖi wɔwɔ fa ɖii.Wose ŋutasesẽ kple gbegblẽ ŋkɔ le eme;+Dɔléle kple dɔvɔ̃ le ŋkunyeme ɖaa.8 Oo Yerusalem, kpɔ ɖokuiwò dzi nyuie, ne menye nenem o la, wò nu anyɔ ŋu nam* matrɔ ɖa le ŋuwò;+Mawɔ wò gbegbe kple anyigba ɖigbɔlo.”+9 Ale aʋakɔwo fe Yehowa gblɔe nye esi:“Woaxa Israel fe ame susɔeawo abe ale si woxaa waintsetse mlɔeawoe ene.Gado wò asi ɖa abe ame si le waintsetse xam le wainka ŋu ene.”10 “Ame kae mafo nu na ahaxlɔ̃ nui?Ame kae aɖo to?Kpɔ ɖa! Wofe to me xe,* eya tae womeléa to ɖe nya ŋu o.+Kpɔ ɖa! Yehowa fe nya zu alɔmeɖenu na wo;+Medoa dzidzɔ na wo o.11 Eya ta Yehowa fe dɔmedzoe yɔm fũu,Eléle ɖe dɔme tim.”+“Trɔe kɔ ɖe ɖeviwo dzi le ablɔ me+Kple ɖekakpui siwo kpe ta la dzi,Na wòakɔ ɖe ŋutsu kple srɔ̃a,Ame tsitsi kple amegãɖeɖi* siaa dzi.+12 Woatsɔ wofe afewo ana ame bubuwoHekpe ɖe wofe agblewo kple wo srɔ̃wo ŋu.+Elabena mado nye asi ɖe anyigba la dzi nɔlawo ŋu,” Yehowa ye gblɔe.13 “Elabena wo katã woklẽa ŋu ɖe viɖe madzɔmadzɔ kpɔkpɔ ŋuti, tso ɖeviwo dzi va se ɖe tsitsiawo dzi;+Tso nyagblɔɖilawo dzi va ɖo nunɔlawo dzi, wo katã wotafaa ame.+14 Wole nye dukɔ la fe gbagbãfe* ɖɔm ɖo ɖewoɖewoe le gbɔgblɔm be,‘Ŋutifafa li! Ŋutifafa li!’Evɔ ŋutifafa aɖeke meli hafi o.+15 Ðe ŋunyɔnu si wowɔ la na ŋukpe lé woa?Ŋu mekpe wo kura o!Womenya ale si woana wofe mo natsi dãa gɔ̃ hã o!+Eya ta woatsi aʋatsilawo dome,Ne mehe to na wo la, woakli nu,” Yehowa ye gblɔe.16 Ale Yehowa gblɔe nye esi:“Mitɔ ɖe mɔdogoefewo, miakpɔ nu.Mibia blemamɔwo ta se,Mibia afi si mɔ nyuitɔ la le, ne miato edzi,+Ne miakpɔ gbɔdzɔe,”*Gake wogblɔ be: “Míele edzi to ge o.”+17 “Meɖo gbetakpɔlawo+ ɖe mia nu, ame siwo gblɔ be,‘Milé to ɖe lãdzo fe ɖiɖi ŋu!’”+Gake wogblɔ be: “Míele to lé ge ɖe eŋu o.”+18 “Eya ta mi dukɔwo, misee!Eye mi amehawo,Midze si nu si gbɔna dzɔdzɔ ge ɖe wo dzi.19 Oo anyigba, see!Mahe gbegblẽ ava dukɔ sia dzi+Wòanye wofe tame vɔ̃ ɖoɖowo me tsonu,Elabena womelé to ɖe nye nyawo ŋu o,Eye wogbe nye se* la.”20 “Nu kae lifi si nètsɔ tso Seba la nye nam,Eye nu kae gbekee si tso anyigba didi aɖe dzi la awɔ nam?Miafe numevɔsawo medzea ŋunye o,Eye miafe vɔsawo medoa dzidzɔ nam o.”+21 Eya ta ale Yehowa gblɔe nye esi:“Kpɔ ɖa, maɖo nu ɖi na dukɔ sia wòakli,Eye woaklii adze anyi,Fofowo kple viwo siaa aklii,Afelika kple efe zɔhɛ siaa aklii,Eye wo katã woatsrɔ̃.”+22 Ale Yehowa gblɔe nye esi:“Kpɔ ɖa! Dukɔ aɖe tso dziehenyigba dzi gbɔna,Eye woanyɔ dukɔ gã aɖe tso anyigba fe mlɔenuwo.+23 Woatsɔ da kple akplɔ ɖe asi.Dukɔ si sẽa ŋuta wònye, eye womekpɔa nublanui o.Wofe gbe aɖi hoo abe atsiafu fe gbeɖeɖe ene,Eye woado sɔwo.+Woabla akpa ɖe ŋuwò abe aʋawɔla ene, Oo Zion vinyɔnu.”24 Míese eŋu nya.Míafe asiwo do agblɔ.+Ŋɔdzi lé mí,Eye míese veve* abe nyɔnu si le ku lém ene.+25 Migado yi agble me o,Eye migato mɔ dzi hã o,Elabena yi le futɔ la si;Ŋɔdzi li godoo.26 Oo, nye dukɔ vinyɔnu,Ta akpanya,+ eye nànɔ mimlim le dzofi me.Xa nu eye nàfa avi hehehe abe ame si viŋutsu ɖeka hɔ̃ ku na ene,+Elabena nugblẽla la gbɔna mía dzi dze ge kpoyi.+27 “Metsɔ wò* ɖo galólolae le nye dukɔ la dome,Ne nàdo nu kpɔ tsitotsito,Ale be nàlé ŋku ɖe wofe zɔzɔme ŋu, eye nàdoe kpɔ.28 Totrilawo fe totrilawo wo katã wonye,+Eye wonɔa ame ŋu gblẽm nɔa yiyim.+Wole abe akɔbli kple gayibɔ ene;Wo katã wonye nu fitifiti wɔlawo.29 Yɔxɔmeʋuwo fiã,Gake tsumi koe do tso wofe dzo me.Wolóloe ʋuu gake dzodzroe,+Eye womete ŋu ɖe ame vɔ̃ɖiwo ɖa le wo dome o.+30 Woayɔ wo be klosalo si wogbe,Elabena Yehowa gbe wo.”+


text: 5 Ame sia ame si xɔna sena be Yesue nye Kristo la, Mawu fe vi wònye,+ eye ame sia ame si lɔ̃a ame si na agbe la, elɔ̃a Mawu fe Vi la hã.2 Esia me míedzea sii le be míelɔ̃a Mawu fe viwo,+ ne míelɔ̃a Mawu hewɔa efe sewo dzi.3 Elabena nu si lɔlɔ̃ na Mawu fiae nye esi, be míalé efe seawo me ɖe asi;+ eye efe seawo menye agba o,+4 elabena ame sia ame* si Mawu dzi la ɖua xexea dzi.+ Eye nu si míetsɔ ɖua xexea dzi dzidzedzetɔe lae nye míafe xɔse.+5 Ame kae ate ŋu aɖu xexea dzi?+ Menye ame si xɔe se be Yesue nye Mawu fe Vi lae oa?+6 Yesu Kristo siae nye ame si va to tsi kple ʋu me, menye to tsi ɖeɖe ko me o,+ ke boŋ to tsi kple ʋu me.+ Eye gbɔgbɔ lae le ɖase ɖim,+ elabena gbɔgbɔ lae nye nyatefe la.7 Elabena ɖaseɖila etɔ̃e li:8 gbɔgbɔ la,+ tsi la,+ kple ʋu la;+ eye nu etɔ̃ siawo wɔ ɖeka.9 Ne míexɔa amegbetɔwo fe ɖaseɖiɖi la, ekema Mawu fe ɖaseɖiɖi la lolo wu. Elabena Mawu ŋutɔ le ɖase ɖim le Via ŋu.10 Ame si xɔa Mawu fe Vi la dzi sena la kpɔa ɖaseɖiɖi le eɖokui me. Ame si mexɔa Mawu dzi sena o la doe aʋatsokala,+ elabena mexɔ ɖase si Mawu ɖi le Via ŋu la dzi se o.11 Eye ɖase si woɖi lae nye esi be, Mawu na agbe mavɔ mí,+ eye agbe sia le Via me.+12 Ame si xɔ Vi sia la, agbe sia le esi; ame si mexɔ Mawu fe Vi sia o la, agbe sia mele esi o.+13 Mele nya siawo ŋlɔm na mi, ne miadze sii be agbe mavɔ+ le mi ame siwo xɔa Mawu fe Vi la fe ŋkɔa dzi sena la si.+14 Eye kakaɖedzi sia le mía si le eya amea me be,+ nu sia nu si míabia wòawɔ ɖeka kple efe lɔlɔ̃nu la, aɖo to mí.+15 Eye ne míenya be eɖoa to mí le nu sia nu si biam míele me la, ekema míenya be míakpɔ nu siwo míebia la, elabena eya si mee míebia wo le.+16 Ne ame aɖe kpɔ nɔvia wòle nu vɔ̃ si mekplɔa ame yia ku me o wɔm la, nedo gbe ɖa ɖe eta, eye Mawu ana agbee,+ ɛ̃, ana agbe ame siwo mele nu vɔ̃ si kplɔa ame yia ku me o wɔm la. Nu vɔ̃ aɖe li si kplɔa ame yia ku me.+ Nyemegblɔ be wòaɖe kuku ɖe nu vɔ̃ ma ya ta o.17 Nu madzɔmadzɔ ɖe sia ɖe wɔwɔ nye nu vɔ̃,+ gake nu vɔ̃ aɖe li, si mekplɔa ame yia ku me o.18 Míenyae be ame si nye Mawu fe vi la metsɔa nu vɔ̃ wɔwɔ ɖoa dɔe o, ke boŋ Mawu fe vi* la dzɔa eŋu, eye vɔ̃ɖitɔ la mekpɔa ŋusẽ ɖe edzi o.+19 Míenyae be Mawu me míetso, ke xexe blibo la katã le vɔ̃ɖitɔ la fe ŋusẽ te.+20 Ke míenyae be Mawu fe Vi la va,+ eye wòna nugɔmesese deto mí be míadze si nyatefetɔ la. Eye míele ɖekawɔwɔ me kple nyatefetɔ la,+ to Via Yesu Kristo dzi. Nyatefetɔ lae nye Mawu vavã la kple agbe mavɔ dzɔtsofe la.+21 Vinye lɔlɔ̃awo, mikpɔ mia ɖokui dzi le trɔ̃wo ŋu.+


text:
19 Mawudɔla eveawo va ɖo Sodom le fiẽ me, eye Lot bɔbɔ nɔ Sodom dua fe agbo nu. Esi Lot kpɔ wo la, etso be yeaɖakpe wo, eye wòbɔbɔ tsyɔ mo anyi.+2 Eye wògblɔ be: “Meɖe kuku, nye afetɔwo, miva dze miafe subɔla fe afe me ne miatsi adɔ, eye woaklɔ afɔ na mi. Ne miafɔ ŋdi kanya ayi miafe mɔzɔzɔa dzi.” Ke woɖo eŋu be: “Ao, míatsi ablɔ dzi boŋ adɔ.”3 Ke efoe ɖe wo nu vevie va se ɖe esime woyi efe afe me. Eye wòtsɔ amɔwɔ maʋamaʋã mè abolo tsɔ ɖo kplɔ̃ na wo, eye woɖu nu.4 Ke womekpɔ mlɔ anyi hafi dua me ŋutsuwo, Sodom ŋutsuwo katã, lɔ hoo va fo xlã afea, tso ŋutsuviwo dzi va se ɖe amegãɖeɖiwo dzi o.5 Eye wonɔ Lot yɔm kple ɣli nɔ gbɔgblɔm be: “Afi kae ŋutsu siwo va gbɔwò zã sia la le? Kplɔ wo do goe na mí, ne míadɔ kpli wo.”+6 Mlɔeba Lot do go yi wo gbɔ le mɔa nu, eye wòdo ʋɔa.7 Eye wògblɔ na wo be: “Meɖe kuku na mi, nɔvinyewo, migawɔ nu vɔ̃ɖi sia o.8 Meɖe kuku, mikpɔ ɖa, vinyɔnu eve le asinye, siwo medɔ kple ŋutsu kpɔ o. Meɖe kuku, makplɔ wo vɛ na mi ne miawɔ nu si dze mia ŋu la ɖe wo ŋu. Ðeko migawɔ naneke ŋutsu siawo ya o, elabena esia tae mena wova dze afenyeme ɖo.”*+9 Ke wogblɔ nɛ be: “Te ɖa le afi sia!” Eye wogagblɔ be: “Wò amedzro ɖeka hɔ̃ sia si va tsi afi sia, mɔ ka nèkpɔ adrɔ̃ ʋɔnu mí! Azɔ míatu nu kpli wò wu woawo.” Eye wolũ ɖe Lot dzi bibibi be yewoagbã ʋɔa.10 Eya ta ŋutsuawo do asi ɖa he Lot va wo ɖokui gbɔ le afea me, eye wodo ʋɔa.11 Ke wona ŋutsu siwo le ʋɔtrua nu la fe ŋkuwo tsi, tso ɖeviwo dzi va se ɖe tsitsiawo dzi, ale be wodi mɔa nu ʋuu keke ɖeɖi koe te wo ŋu.12 Eye ŋutsuawo gblɔ na Lot be: “Ame aɖe gale asiwò le afi sia? Kplɔ towòyɔviwo, viwòŋutsuwo, viwònyɔnuwo kple ame siwo katã nye tɔwò le dua me la doe le tefe sia!13 Míele tefe sia tsrɔ̃ ge, elabena konyifaɣli si le ɖiɖim ɖe wo ta la nu sẽ le Yehowa ŋkume,+ eya ta Yehowa dɔ mí be míava tsrɔ̃ dua.”14 Ale Lot do go yi, eye wòfo nu na toyɔviawo, ame siwo gbɔna vianyɔnuawo ɖe ge la, nɔ gbɔgblɔm be: “Mitso! Mido go le tefe sia, elabena Yehowa le dua tsrɔ̃ ge!” Ke ɖeko toyɔviawo bui fefenyae.+15 Esi agu le dzedzem la, mawudɔlaawo foe ɖe Lot nu vevie be: “Tso! Kplɔ srɔ̃wò kple viwònyɔnu eve siwo le afi sia kpli wò, ne woagatsrɔ̃ mi le dua fe vodada ta o!”+16 Esi wòle hehem ɖe megbe la, Yehowa ve enu+ ale be ŋutsuawo lé eya kple srɔ̃a kpakple vianyɔnu eveawo fe alɔnu hekplɔ wo yi dua godo.+17 Esi wokplɔ wo do goe teti la, wo dometɔ ɖeka gblɔ be: “Wò afɔ netsɔ nàɖe wò agbe!* Mègakpɔ megbe o,+ eye mègatɔ ɖe afi aɖeke le nuto bliboa katã me o!+ Si yi tonuto la me, ne woagatsrɔ̃ wò o!”18 Lot gblɔ na wo be: “Yehowa, meɖe kuku, meganye afi ma o!19 Meɖe kuku, ève wò subɔla nu, eye ènyo dɔme nam* geɖe be nèxɔm* ɖe agbe.+ Gake nyemate ŋu asi ayi tonuto la me o, elabena mele vɔvɔ̃m be vɔ̃ ava tum eye maku.+20 Meɖe kuku, du sia tsɔ ɖe gbɔnye, na masi ayi afi ma; eye du sue aɖe ko wònye. Meɖe kuku, àɖe mɔ nam be masi ayi afi ma? Du sue aɖe ko wònye. Ne matsi agbe.”21 Eye wògblɔ nɛ be: “Enyo! Maɖo to wò le esia hã me,+ be nyematsrɔ̃ du si ŋu nèfo nu le la o.+22 Wɔ kaba! Si yi afi ma, elabena nyemawɔ naneke o va se ɖe esime nèɖo afi ma hafi!”+ Esia tae wòtsɔ ŋkɔ na dua be Zoar.+23 Ɣe dze esime Lot ɖo Zoar.24 Azɔ Yehowa na dzokpe kple dzo dza tso dzifo,+ tso Yehowa gbɔ, ɖe Sodom kple Gomora dzi.25 Ale wòtsrɔ̃ du siawo, ɛ̃, nuto blibo la, kple ame siwo katã le duawo me kpakple nu miemie siwo katã le anyigba la dzi.+26 Ke srɔ̃a si nɔ eyome la, nyè kɔ kpɔ megbe, eye wòtrɔ zu dzekɔ.+27 Abraham fɔ ŋdi kanya yi tefe si wòtsi tre ɖe Yehowa ŋkume le tsã la.+28 Eye wòkpɔ Sodom kple Gomora kpakple nuto blibo la godoo le abu me ɖaa, eye wòkpɔ be nane le dzɔdzɔm. Kpɔ ɖa, dzudzɔ babla kɔtɔɔ le dzi dem tso anyigba la dzi abe kpodzo me dzudzɔ babla ene!+29 Esi Mawu tsrɔ̃ du siwo le nutoa me la, Mawu ɖo ŋku Abraham dzi, eye wòɖe Lot do goe le du si me wònɔ la me esi wòtrɔ dua bu anyi.+30 Emegbe Lot ʋu le Zoar, eye eya kple vianyɔnu eveawo yi ɖanɔ tonuto la me,+ elabena ele Zoar+ nɔnɔ vɔ̃m. Eya ta eya kple vianyɔnu eveawo yi ɖanɔ agado aɖe me.31 Eye via tsitsitɔ gblɔ na ɖevitɔ be: “Mía fofo tsi, eye ŋutsu aɖeke mele anyigba sia dzi aɖe mí abe ale si wòle kɔnua nu le anyigba bliboa katã dzi ene o.32 Va míana wain mía fofo wòano, eye míamlɔ egbɔ, ne míana dzidzimeviwo nanɔ mía fofo si.”33 Ale wona wain geɖe wo fofo wòno zã ma; eye tsitsitɔa yi ɖamlɔ fofoa gbɔ, ke fofoa menya ɣeyiɣi si me wòva mlɔ egbɔ kple ɣeyiɣi si me wòfɔ dzo o.34 Esi ŋu ke la, tsitsitɔ gblɔ na ɖevitɔ la be: “Kpɔ ɖa, memlɔ fofonye gbɔ le zã si va yi me. Na míagana wain mía fofo wòano zã sia hã. Ekema wò hã nàyi aɖamlɔ egbɔ, ne míana dzidzimeviwo nanɔ mía fofo si.”35 Ale wona wain geɖe wo fofo wòno le zã ma hã me; eye ɖevitɔ la yi ɖamlɔ egbɔ, ke menya ɣeyiɣi si me wòva mlɔ egbɔ kple ɣeyiɣi si me wòfɔ dzo o.36 Ale Lot vinyɔnu eveawo siaa fɔ fu na wo fofo.37 Emegbe tsitsitɔa dzi ŋutsuvi, eye wòtsɔ ŋkɔ nɛ be Moab.+ Eyae nye Moabtɔwo fofo va se ɖe egbe sia.+38 Ke ɖevitɔ hã dzi ŋutsuvi, eye wòtsɔ ŋkɔ nɛ be Ben-Ami. Eyae nye Amonitɔwo+ fofo va se ɖe egbe sia.
Etenuŋɔŋlɔ
^ Egɔmeɖeɖe tẽe, “esia tae mena wova le nye afe fe vɔvɔli te ɖo.”